Kes positif Covid-19 seluruh dunia 30.9 juta
Oleh ZULKIFLI MANZOR

21 September 2020, 2:41 pm
KUALA LUMPUR – Kes positif Covid-19 di seluruh dunia terus meningkat dengan jumlah kumulatif 30.9 juta orang.
Amerika Syarikat (AS) mencatatkan kes tertinggi sebanyak 6.9 juta diikuti India (5.4 juta), Brazil (4.5 juta) dan Rusia (1.1 juta).
Kes terendah Covid-19 dicatatkan di Equatorial Guinea (5,002), Hong Kong (5,010), Cuba (5,055) dan Cabo Verde (5,186).
Kementerian Kesihatan Malaysia dalam satu kenyataan di laman Facebook menyebut, jumlah kes harian di seluruh dunia bagaimanapun menunjukkan penurunan sekitar 291,000 kes berbanding 346,000 kes.
“Jumlah kes harian bagi India menunjukkan penurunan iaitu sekitar 93,000 kes, manakala AS dan Brazil masing-masing menunjukkan penurunan 41,000 kes dan 31,000 kes.
“Kadar kematian dunia pada masa kini menurun kepada 3.10 peratus atau sekitar 962,000 kes dan kadar kesembuhan pula meningkat 72.25 peratus atau sekitar 22.4 juta kes,” kata kenyataan itu hari ini.


ATM patahkan cubaan lapan PATI menyusup masuk
Oleh AHMAD SHAHERMAN SHAMSURI

21 September 2020, 2:13 pm
KUALA LUMPUR – Hasrat lapan pendatang asing tanpa izin (PATI) cuba menyusup masuk negara ini gagal selepas kesemuanya ditahan Angkatan Tentera Malaysia (ATM) dalam Op Benteng pagi tadi.
Kesemua PATI warga Indonesia yang terdiri daripada enam lelaki dan dua wanita ditahan kira-kira pukul 3.40 pagi berdekatan pesisir pantai Kompleks Rakan Muda, Desaru, Kota Tinggi, Johor.
Markas Divisyen Ketiga Infantri Malaysia (3 Div) dalam satu kenyataan berkata, tangkapan tersebut dilakukan di sektor kawasan tanggungjawab Briged Ketujuh Infantri Malaysia (7 Briged) oleh Pasukan Rejimen Pertama Kor Armor Diraja (1 KAD).
Katanya, anggota petugas pos kawalan pada awalnya telah mendengar bunyi bot di pesisir pantai berkenaan sebelum kumpulan Quick Reaction Force (QRF) telah diatur gerak ke lokasi.
“Hasil penjejakan dari kesan tapak kaki sekitar pesisir, anggota kemudian menuju ke arah hutan. Anggota berjaya mengesan kedudukan PATI pada jarak kira-kira 400 meter dari lokasi pos kawalan.
“Hasil serbuan, pasukan QRF berjaya menahan lapan PATI warga Indonesia yang baru tiba dari Indonesia sedang bersembunyi di dalam hutan,”katanya dalam satu kenyataan di sini hari ini.

Tambah kenyataan itu, pasukan serbuan turut merampas beberapa barangan termasuk pelbagai matawang dan telefon bimbit dianggarkan berjumlah RM7,930.
“Kesemua PATI telah di bawa ke Markas Taktikal Tanjung Sepang untuk pemeriksaan dan
saringan COVID-19 sebelum diserahkan kepada pihak Jabatan Imigresen,”ujarnya. -K! ONLINE.


Polis Perak buka kertas siasatan bendera terbalik
Oleh KOSMO!

21 September 2020, 2:03 pm
Oleh ASLIZA MUSA
BAGAN SERAI – Pemasangan Jalur Gemilang yang dipasang secara terbalik di Balai Polis Simpang Lima di Parit Buntar di sini semalam dilakukan secara tidak sengaja.
Gambar menunjukkan bendera dipasang terbalik itu tular di media sosial hari ini.
Ketua Polis Daerah Kerian, Superintendan Mazuki Mat berkata, bendera itu dipasang oleh seorang anggota balai pada pukul 6 pagi dan hanya disedari terbalik sejam kemudian.
“Selepas menyedari kesilapan itu, anggota terbabit telah memperbetulkan semula bendera tersebut pada kedudukan asal.
“Bagaimanapun, gambar bendera berkenaan telah tular dan Ketua Polis Balai telah pun membuat laporan berhubung kejadian itu,” katanya ketika dihubungi di sini hari ini.

Menurut beliau, pihaknya telah mengambil keterangan anggota terbabit dan siasatan lanjut dijalankan mengikut Seksyen 5 Akta Lambang dan Nama 1963.
Katanya, tindakan akan diambil ke atas sesiapa saja yang memasang bendera terbalik tidak kira pegawai atau anggota polis mahupun orang awam.
“Kejadian ini patut dijadikan ikhtibar kepada enam buah balai di bawah pentadbiran Ibu Pejabat Polis Daerah (IPD) Kerian supaya tidak cuai semasa menjalankan tugas.
“Siasatan kes tersebut telah dijalankan dan kita minta agar gambar tersebut tidak lagi ditularkan,” katanya. -K! ONLINE


Tidak jumpa petunjuk baharu kesan Acap
Oleh KOSMO!

21 September 2020, 1:33 pm
Oleh ZAKI SALLEH
GOPENG – Usaha mencari dan menjejak kehilangan Mohammad Ashraf Hassan, 30, yang masih gagal dikesan ketika menyertai larian Gopeng Ultra Trail 2019 (GUT19) di sini pada tahun lepas tetap diteruskan oleh Jabatan Bomba dan Penyelamat Malaysia (JPBM) biarpun berhadapan kesukaran.
Ini kerana kes kehilangan Mohammad Ashraf atau lebih dikenali sebagai Acap masih dibuka, malah pihak JBPM sentiasa berusaha untuk mengesan sebarang tanda-tanda baharu.
Penolong Pengarah Bahagian Operasi JBPM negeri Perak, Mohamad Yunus Abu berkata, pihaknya juga masih lagi berhubung dengan keluarga mangsa bagi mendapatkan sebarang maklumat tertentu selain maklumat orang awam yang boleh membantu.
Katanya, usaha terbaharu untuk mencari petunjuk melibatkan 150 anggota Pasukan Khas Operasi, Taktikal dan Penyelamat Malaysia (STORM) JBPM pada Latihan Pengoperasian STORM 2020 Peringkat Zon Utara Khas di Gua Tempurung juga tidak berhasil.
“Kita telah menamatkan latihan lasak sejauh 25 kilometer semalam termasuk membabitkan laluan GUT19 iaitu kedudukan terakhir Acap dipercayai hilang.

“Sepanjang laluan ini anggota STORM meneliti kawasan sekitar untuk mengesan petunjuk jika ada seperti cebisan pakaian, kasut dan lain-lain yang membabitkan mangsa tetapi tiada,” katanya kepada pemberita ketika ditemui di Gua Tempurung di sini hari ini.
Mohamad Yunus berkata, disebabkan tiada sebarang petunjuk maka pencarian susulan tidak dapat diteruskan.
Bagaimana pun katanya, pihak bomba pada bila-bila masa bersedia untuk melakukan pencarian baharu sekiranya menerima sebarang maklumat daripada mana-mana pihak.
Pada 17 April tahun lalu, polis mengumumkan operasi mencari Acap ditangguhkan sementara selepas pencarian selama 24 hari tidak menemukan petunjuk baharu. -K! ONLINE


Nilai kerugian industri pembinaan menurun kepada RM6.9 bilion
Oleh MUHAMMAD IKHWAN IDERIS

22 September 2020, 9:45 pm
KUALA LUMPUR – Nilai kerugian yang dialami industri pembinaan negara sewaktu fasa pertama dan kedua Perintah Kawalan Pergerakan (PKP) berjaya diturunkan kepada RM6.9 bilion selepas 13 sub sektor industri pembinaan dibuka semula pada 15 April lalu.
Menteri Kanan Kerja Raya, Datuk Seri Fadillah Yusof berkata, susulan pelaksanaan PKP pada 18 Mac hingga 14 April lalu, industri pembinaan Malaysia mengalami kerugian sebanyak RM11.6 bilion.
Menurut beliau, nilai projek pembinaan tahun ini juga merosot kira-kira 50 peratus kepada RM38.7 bilion berbanding RM71.5 bilion pada tahun 2019.
“Beberapa impak ketara akibat pandemik Covid-19 kepada industri pembinaan telah dikenal pasti, ia meliputi isu kewangan, penyampaian projek dan kekangan tenaga kerja.
“Antaranya ialah kehilangan penggajian dan upah pekerja pada kadar 30 peratus berjumlah RM3.3 bilion dan kemerosotan penggunaan bahan binaan sebanyak 42 peratus sebanyak RM4.6 bilion,” katanya.
Beliau berkata demikian pada sidang akhbar selepas menghadiri Sesi Bersama Penggiat Industri dan menteri di Kompleks Kerja Raya, Kementerian Kerja Raya Malaysia di sini semalam.

Turut hadir Menteri di Jabatan Perdana Menteri (Ekonomi), Datuk Seri Mustapa Mohamed dan lebih 40 wakil syarikat dan persatuan pembinaan.
Sementara itu, Mustapa menjelaskan, hasil sesi berkenaan, pihaknya bersetuju supaya satu platform diwujudkan dengan penglibatan penggiat industri bagi membincangkan isu dihadapi sektor pembinaan secara berkala.
“Industri pembinaan adalah sektor yang paling menerima kesan akibat pandemik dengan penguncupan sebanyak 44.5 peratus pada suku tahun kedua, berbanding penguncupan Keluaran Dalam Negara Kasar (KDNK) 17.1 peratus.
“Sektor pembinaan sangat penting kerana ia melibatkan 1.5 juta pekerja serta mewakili kira-kira lima peratus KDNK,” katanya.


KiplePay mudahkan pembayaran urusan jenazah secara online
Oleh AHMAD SHAHERMAN SHAMSURI

22 September 2020, 9:39 pm
KUALA LUMPUR – Pelanggan perkhidmatan pengurusan jenazah, M-Jannah dan Darul Jenazah kini boleh membuat pembayaran langganan pada bila-bila secara online menerusi aplikasi, KiplePay.
M-Jannah dan Darul Jenazah adalah perkhidmatan pengurusan jenazah patuh syariah yang ditawarkan hasil kerjasama Bank Muamalat dengan Bumijez Sdn. Bhd.
Pengurus Wilayah Tengah Bank Muamalat, Anaruddin Abas berkata, aplikasi yang dibangunkan syarikat tempatan, Green Packet Bhd. itu akan memudahkan urusan pelanggan M-Jannah dan Darul Jenazah sedia ada tanpa perlu ke kaunter bank.
Menurutnya, pembayaran menerusi aplikasi KiplePay itu tercetus susulan kesulitan pelanggan untuk membuat pembayaran di kaunter ketika negara berada dalam fasa Perintah Kawalan Pergerakan.
“Dengan adanya inisiatif ini, Bank Mualamat berhasrat untuk mempertingkatkan lagi mutu perkhidmatan M-Jannah kepada pelanggan selaras dengan aliran teknologi masa kini.
“Aplikasi ini juga memudahkan pelanggan M-Jannah dan Darul Jenazah menguruskan kematian tanpa tunai serta menggalakkan pelanggan menggunakan medium pembayaran tanpa tunai,”katanya.

Beliau berkata demikian pada Majlis Pelancaran Perkhidmatan Platform Pembayaran Digital M-Jannah dan Darul Jenazah di sini semalam.
Turut hadir Ketua Pegawai Eksekutif Bumijez, Abdul Halim Hamzah dan Ketua Pegawai Eksekutif KiplePay, Tan Kay Yen.
Sementara itu, Abdul Halim berkata, dengan pelancaran aplikasi itu, pihaknya menyasarkan pertambahan pelanggan baharu antara 3,000 hingga 4,000 orang sebulan.
“Perkhidmatan kami sudah bermula sejak 2009 di Lembah Klang sebelum berkembang ke seluruh negara,”ujarnya.
Menurutnya, keahlian M-Jannah bermula pada harga serendah RM80 setahun dengan perkhidmatan pengurusan jenazah lengkap bernilai RM1,500 malah turut disertakan zikir, tahlil, khatam al-Quran dan wang khairat RM1,500 kepada waris.


APMM tahan kapal tangki Singapura
Oleh KOSMO!

22 September 2020, 9:15 pm
Oleh KHAIRUL MOHD. ALI
JOHOR BAHRU – Sebuah kapal tangki yang membawa muatan minyak mentah ditahan Maritim Malaysia (APMM) Johor di kedudukan 4.5 batu nautika tenggra Tanjung Piai, Pontian, hari ini.
Pengarah APMM Johor, Laksamana Pertama Maritim Nurul Hizam Zakaria berkata, kapal tangki berkenaan ditahan pihaknya pada pukul 12 tengah hari kerana berlabuh dan menunggu tanpa kebenaran.
“Semasa APMM Johor melaksanakan Op Benteng, anggota mengesan sebuah kapal tangki sebelum menjalankan pemeriksaan.
“Siasatan mendapati kapal tangki berdaftar di Singapura itu gagal mengemukakan kebenaran bersauh oleh Pengarah Laut Malaysia,” katanya dalam satu kenyataan di sini hari ini.
Tambah beliau, kapal itu dikendalikan seorang nakhoda kapal berusia 51 tahun, beserta lapan kru kapal berusia antara 31 hingga 43 tahun.

“Kesemua mereka merupakan warganegara Indonesia manakala dua daripadanya dibawa ke Jeti Maritim Sungai Pulai untuk tindakan lanjut.
“Kes disiasat mengikut Seksyen 491B(1)(I) Ordinan Perkapalan Saudagar 1952,” tambahnya. – K! ONLINE.


Minum kopi percuma di Speakeasy Cafe
Oleh KOSMO!

22 September 2020, 9:21 pm
KUALA LUMPUR – Peminat kopi di negara ini ditawarkan satu lagi pengalaman baharu yang tidak mungkin dilupakan, iaitu menghirup kopi percuma di kafe mudah alih Speakeasy Cafe oleh Wonda Coffee.
Sepanjang bulan September dan Oktober ini, Speakeasy Cafe yang diubahsuai daripada sebuah bas lama akan menjelajah lokasi berkepadatan tinggi di sekitar Lembah Klang, termasuk pusat beli-belah popular dan menawarkan kopi kepada orang ramai.

Dihias dengan reka bentuk unik dan menarik, Speakeasy Cafe hanya memuatkan empat pengunjung pada satu-satu masa.
Namun kafe tersebut bakal memberikan pengalaman eksklusif sambil tetap mematuhi penjarakan fizikal.
Naib Presiden Pemasaran dan Perniagaan Alternatif Etika, Santharuban T. Sundaram berkata, sebagai sebuah jenama pihaknya perlu berkomunikasi dengan pelanggan secara kreatif dan meletakkan keperluan mereka di hadapan.

“Menerusi konsep Speakeasy Cafe Wonda Coffee, kami boleh berhubung dengan pelanggan dalam persekitaran yang selamat sambil membolehkan mereka menikmati kopi kegemaran,” katanya dalam kenyataan yang dikeluarkan semalam.


LSS TNB di Bukit Selambau mula beroperasi awal
Oleh KOSMO!

22 September 2020, 9:12 pm
KUALA LUMPUR – Projek Solar Berskala Besar (LSS) Tenaga Nasional Bhd. (TNB) di Bukit Selambau, Kedah berjaya memulakan tugas pada 8 September lalu, 114 hari lebih awal daripada jadual asal.
Loji tenaga solar berkapasiti 30 megawatt (MW) yang dilengkapi 134,880 panel fotovoltaik solar dan 14 alat penyongsang (inverter) itu sebelum ini dijangka mula beroperasi pada 31 Disember 2020.
Pembinaan LSS Bukit Selambau mengambil masa 21 bulan termasuk hampir dua bulan penangguhan akibat Perintah Kawalan Pergerakan.

Presiden dan Ketua Pegawai Eksekutif TNB, Datuk Seri Amir Hamzah Azizan berkata, kejayaan yang dicapai dalam suasana mencabar ekoran pandemik Covid-19 membuktikan kepakaran TNB dalam pembangunan projek Tenaga Boleh Diperbaharui (RE), khususnya projek solar.
“Ia bukti komitmen TNB dalam memacu penjanaan tenaga untuk negara termasuk keupayaannya dalam melaksanakan projek RE berskala besar.
“Sejajar dengan pemerolehan pegangan majoriti dalam Vortex Solar di United Kingdom baru-baru ini, kejayaan tersebut meletakkan TNB sebagai peneraju RE domestik selain menjadi antara pemain RE ulung di rantau ini dan peringkat antarabangsa,” katanya dalam kenyataan yang dikeluarkan di sini semalam.

Menurut Amir, projek LSS kedua TNB itu meningkatkan dan mengukuhkan kapasiti penjanaan solar berskala besar dalam negara dengan menyumbang 80 megawatt arus ulang-alik (MWac) kepada Grid Nasional.
LSS pertama TNB di Sepang, Selangor memulakan operasi komersialnya pada November 2018.


[KEMASKINI] Penjenayah larikan RM3 juta barang kemas
22 September 2020, 11:05 pm
KUALA LUMPUR – Polis malam tadi mendedahkan nilai barang kemas yang dirompak sekumpulan penjenayah bersenjatakan parang di Lebuh Raya Sungai Besi (Besraya) dianggarkan RM3 juta.
Difahamkan, emas seberat 12 kilogram itu terdiri daripada emas terpakai dan emas yang siap ditempah beberapa kedai emas di ibu negara untuk pelanggan masing-masing.
Ketua Polis Daerah Brickfields, Asisten Komisioner Zairulnizam Mohd. Zainuddin berkata, siasatan mendapati suspek turut melarikan wang tunai berjumlah RM67,000.
Katanya, pemeriksaan mendapati dua kenderaan pacuan empat roda yang digunakan suspek adalah kenderaan klon dan pengesahan sudah dibuat dengan pemilik asal.
“Setakat ini, kita sudah merakamkan keterangan lapan saksi yang terlibat termasuk perakam video kejadian yang merupakan pemandu e-hailing.
“Barang kemas yang dilarikan bernilai RM3 juta manakala Toyota Hilux dinaiki pengadu yang dibakar bernilai RM70,000,”katanya dalam satu kenyataan di sini malam tadi .

Menurutnya lagi, siasatan lanjut berhubung kejadian masih dijalankan termasuk mengesan suspek.
Dalam perkembangan sama, Zairulnizam meminta orang ramai untuk menghubung pihak polis sekiranya melihat kejadian jenayah berbanding menyebarkan perkara itu di media sosial.
“Lapor terus pada polis supaya tindakan boleh diambil berbanding kongsi di media sosial.
“Tindakan itu akan menyebabkan penjenayah sempat melarikan diri serta benda buruk di luar jangkaan berlaku,” ujarnya. – K! ONLINE


Lelaki maut digilis lori
Oleh KOSMO!

22 September 2020, 9:26 pm
Oleh MOHAMAD FAIZAL HASHIM
JOHOR BAHRU – Seorang lelaki maut apabila motosikal dinaikinya dirempuh sebuah lori sebelum badannya digilis dalam satu kemalangan di Jalan Sembilang, Taman Pasir Putih, dekat sini pagi tadi.
Dalam kejadian pukul 10 pagi itu, mangsa yang berusia 58 tahun itu meninggal dunia di tempat kejadian akibat mengalami kecederaan parah di bahagian badan.
Ketua Polis Daerah Seri Alam, Superintenden Ismail Dollah berkata, kejadian berlaku ketika mangsa yang menunggang motosikal Honda Wave dari arah Taman Pasir Putih menghala ke Medan Selera Jalan Sembilang.
“Apabila sampai di tempat kejadian, mangsa berada di lorong kiri hendak membelok ke kiri dalam masa sama lori di belakangnya turut membelok ke lorong yang sama.
“Akibatnya, lori tersebut terlanggar bahagian kanan belakang motosikal itu menyebabkan mangsa terjatuh di bahagian tengah lalu digilis tayar belakang lori berkenaan.

“Perlanggaran tersebut menyebabkan mangsa mengalami kecederaan parah di bahagian badan dan disahkan meninggal di tempat kejadian,” katanya dalam satu kenyataan di sini hari ini.
Ismail berkata, mangsa telah dibawa ke Hospital Sultanah Aminah (HSA) untuk bedah siasat.
“Siasatan di tempat kejadian mendapati keadaan jalan merupakan simpang tiga dan permukaan jalan dalam keadaan baik.
“Siasatan lanjut masih diteruskan. Polis menasihati semua penguna jalanraya supaya lebih berhati-hati semasa memandu dan semasa menunggang,” katanya.
Siasatan dijalankan di bawah Seksyen 41(1) Akta Pengangkutan Jalan 1987. – K! ONLINE.


‘Jesus’ Siberia kena tangkap
Oleh KOSMO!

22 September 2020, 8:53 pm
Bekas polis trafik Rusia hilang kerja jadi ketua ajaran sesat
MOSCOW – Pihak berkuasa Rusia menahan seorang ketua ajaran sesat Siberia yang mendakwa dirinya jelmaan ‘Jesus’ bersama beberapa orang kanan, dalam satu operasi membabitkan tentera bersenjata dan pesawat terbang.
Jawatankuasa Siasatan yang menyiasat kes-kes jenayah serius menyatakan pihaknya sudah menahan Sergei Torop yang dikenali sebagai Vissarion dalam kalangan pengikutnya, termasuk dua pembantu.

Rakaman dikongsi pasukan penyiasat menunjukkan Vissarion, 59, berambut panjang warna kelabu dan berjambang dengan dua lelaki lain diiringi beberapa komando bertopeng dari sebuah van untuk menaiki helikopter.
Operasi di kawasan penempatan terpencil di wilayah Krasnoyarsk, Siberia membabitkan anggota perkhidmatan keselamatan FSB dan agensi penguat kuasa lain.

Torop, seorang bekas anggota polis trafik, menyatakan dia mengalami satu ‘kebangkitan’ selepas hilang pekerjaan pada 1989 pada ketika rejim komunis ateis pantas berkembang.
Pada 1991, dia mengasaskan Church of the Last Testament. Ribuan pengikut ajaran sesat Vissarion tinggal di kawasan terpencil di Siberia.

Seorang pengikut, Alexander Staroverov memuat naik beberapa rakaman video di Facebook menunjukkan beberapa helikopter tentera dan kenderaan parkir di satu kawasan ladang.

Pasukan penyiasat menyatakan Torop dan beberapa orang kanan mengumpul dana daripada pengikut serta melakukan penyeksaan emosi terhadap mereka.
Jawatankuasa Siasatan berkata, mereka bercadang mendakwa pemimpin-pemimpin ajaran sesat dengan tuduhan mengendalikan satu pertubuhan agama haram dan menyebabkan ‘ancaman terhadap dua atau lebih orang’. – AFP
BACA >> ‘Rasul Melayu’ kembali terpesong


Unifi tawar iklan TV percuma kepada PKS awal bulan Oktober
Oleh KOSMO!

22 September 2020, 9:31 pm
KUALA LUMPUR – Unifi bakal melancarkan penawaran iklan televisyen (TV) percuma menjelang awal bulan depan sebagai langkah membantu perusahaan kecil dan sederhana (PKS) menjana lebih keuntungan.
Ketua Segmen PKS di Unifi, Azmi Abdullah berkata, penawaran itu membolehkan kira-kira 1.3 juta pelanggan Unifi TV menonton iklan yang ditawarkan seterusnya membantu mengembangkan perniagaan terlibat.

“PKS adalah antara industri paling teruk terjejas dalam persekitaran ekonomi yang sukar kini. Oleh itu, kami yakin melalui inisiatif ini selain perkongsian strategik dengan unifi Business Club (uBC) akan membolehkan mereka terus bernafas.
“Kami akan melancarkan iklan TV percuma pada awal bulan depan, maklumat lanjut mengenainya akan diumumkan nanti,” katanya kepada pemberita pada sesi Coffee and Connect di sini semalam.
Turut hadir Ketua Segmen Pemasaran Unifi, Lai Shu Wei.

Selain itu, Azmi menjelaskan, unifi turut menawarkan platform pencarian perniagaan secara percuma melalui [email protected] bagi membantu pelanggan mendapat lebih maklumat mengenai PKS.

“Platform ini bukan sahaja membolehkan pelanggan unifi mendapat maklumat mengenai PKS, malah memperoleh informasi berhubung pernigaan dan perkhidmatan yang ditawarkan,”ujarnya.
Selain penawaran inisiatif itu, ahli uBC turut ditawarkan akses menikmati sokongan daripada rakan strategik unifi seperti RHB Bank dan SME Bank untuk mendapatkan nasihat kewangan.


Tapak pelupusan sampah Bukit Takal terbakar
Oleh KOSMO!

22 September 2020, 10:13 pm
Oleh NIK NUR IZZATI HAZWANI NIK ADNAN
KEMAMAN – Sebahagian Tapak Pelupusan Sampah Bukit Takal dekat sini dikesan terbakar hari ini.
Kebakaran di kawasan seluas 0.4 hektar tersebut yang dipercayai berlaku sejak awal pagi itu turut menjejaskan kehidupan sebahagian 2,000 penduduk Taman Desa Solehah dan Taman Sutera Emas yang menetap berhampiran.
Seorang penduduk, Raja Roshani Raja Ali, 63, berkata, kebakaran tersebut mencetuskan kepulan asap tebal yang dapat dilihat jelas dari taman perumahan mereka yang terletak kira-kira 700 meter dari tapak pelupusan sampah terbabit.
“Ada jiran-jiran mengadu sakit mata selain menghidu bau busuk yang dibawa oleh angin kuat.
“Saya yang perasan kebakaran sewaktu hendak keluar ke kedai runcit berhampiran pada pagi tadi mengelak daripada keluar rumah kecuali perlu,” katanya kepada Kosmo! di sini hari ini.

Sementara itu, Ketua Balai Bomba dan Penyelamat Chukai, Mohd. Zailani Abdullah berkata, seramai 18 anggota dengan kekuatan dua jentera telah bergegas ke lokasi kejadian sebaik menerima maklumat.
“Kerja-kerja pemadaman telah dilakukan dengan bantuan sebuah jentolak daripada Majlis Perbandaran Kemaman.
“Kebakaran telah berjaya dikawal pada pukul 7 malam tadi dan pemantauan masih dilakukan bagi memastikan api kebakaran benar-benar terpadam,” katanya.
Mohd. Zailani juga menasihatkan penduduk yang mempunyai masalah kesihatan agar tidak mendekati kawasan tapak pelupusan sampah terbakar itu buat sementara waktu. – K! ONLINE


Suspek hempas kucing ke lantai diberkas
22 September 2020, 6:40 pm
KUALA LUMPUR – Polis menahan lelaki yang bertindak menghempaskan seekor kucing ke lantai di tempat letak kenderaan di Jalan Rejang 6, Setapak Jaya di sini.
Difahamkan, pemilik kereta jenis Honda City itu tampil menyerah diri hari ini selepas mendapati maklumat dirinya tular di media sosial.
Ketua Jabatan Siasatan Jenayah Kuala Lumpur, Senior Asisten Komisioner Nik Ros Azhan Nik Abdul Hamid berkata, suspek berusia 34 tahun itu ditahan di Balai Polis Setapak.
Katanya, siasatan masih dijalankan dan kucing itu kini dalam jagaan pegawai penguat kuasa di Hospital Veterinar di Cheras.
“Kita buka siasatan selepas laporan dibuat oleh pegawai polis berhubung kejadian tersebut.
“Kes disiasat mengikut Seksyen 44(1) (a) Akta Binatang 1953 (Pindaan 2013),” katanya ketika dihubungi Kosmo! hari ini.

Terdahulu tular satu klip rakaman televisyen litar tertutup (CCTV) menunjukkan lelaki itu menghempas kucing yang berada di atas keretanya ke lantai.
Susulan daripada kejadian tersebut, Persatuan Haiwan Malaysia dalam paparan di Facebooknya mendedahkan kucing terbabit mengalami kecederaan dalaman akibat tindakan pelaku berkenaan. – K! ONLINE


Penunggang basikal boleh guna laluan alternatif selain lebuh raya
22 September 2020, 8:28 pm
KUALA LUMPUR – Penunggang basikal dibenarkan menggunakan laluan di Jalan Persekutuan, Jalan Negeri, Jalan Bandaran dan lain-lain jalan.
Pengarah Jabatan Siasatan dan Penguatkuasaan Trafik (JSPT), Datuk Azisman Alias berkata, susulan larangan berbasikal di lebuh raya, mereka masih boleh menggunakan laluan alternatif yang dibenarkan.
“Mereka (penunggang basikal) harus mematuhi peraturan dan undang-undang jalan raya yang telah ditetapkan.
“Perkara ini penting bagi menjamin keselamatan diri mereka serta pengguna jalan raya yang lain,” katanya dalam satu kenyataan di sini hari ini.
Mengulas lanjut Azisman berkata, individu yang ingkar boleh disabitkan dengan kesalahan di bawah Seksyen 79(2) Akta Pengangkutan Jalan 1987 membawa hukuman denda tidak kurang daripada RM300 dan tidak melebihi RM2,000. – K! ONLINE.


MCMC kaji masalah internet di Kampung Kongsi 14
Oleh NUR HUDA MUSA

22 September 2020, 7:41 pm
KUALA LUMPUR – Suruhanjaya Komunikasi dan Multimedia Malaysia (MCMC) siasat dakwaan ratusan penduduk di Kampung Kongsi 14, Bukit Selambau, Kedah yang mengalami kesukaran untuk menikmati kemudahan internet.
MCMC dalam satu kenyataan berkata, pihaknya telah turun padang ke kawasan berkenaan pada 18 September dan 20 September lalu bagi menyiasat aduan yang dibangkitkan.
“Satu pertemuan antara pihak MCMC dengan komuniti setempat telah pun diadakan bagi memahami keperluan dan kehendak penduduk di kawasan berkenaan.
“Sebagai langkah sementara dalam meringankan kesusahan yang dihadapi penduduk setempat di Kampung Kongsi 14, MCMC bekerjasama rapat dengan penyedia perkhidmatan di kampung tersebut untuk tampil dengan jalan penyelesaian sementara,” katanya di sini hari ini.
Katanya, untuk penyelesaian secara menyeluruh, solusi jangka panjang menerusi Pelan Jalinan Digital Negara (JENDELA) kini sedang dirancang dan akan dilaksanakan tidak lama lagi.
“MCMC memandang serius aduan yang dikemukakan dan memberi jaminan bahawa aduan penduduk di Kampung Kongsi 14 akan ditangani dengan sewajarnya,” ujarnya.

Baru-baru ini media melaporkan, penduduk di kampung berkenaan terpaksa mengambil inisiatif membina ‘menara telekomunikasi’ mereka sendiri menggunakan tiang, baldi dan tali untuk menikmati kemudahan internet. – K! ONLINE


Operasi dadah di PPRT tahan 18 individu
Oleh MOHD SYALMIZI HAMID

22 September 2020, 7:50 pm
SEBERANG PERAI – Seramai 18 individu termasuk seorang wanita ditahan polis selepas didapati terlibat dalam kegiatan berkaitan dadah dalam operasi di kawasan Projek Perumahan Rakyat Termiskin (PPRT) Taman Penaga, Kepala Batas di sini hari ini.
Ketua Polis Daerah Seberang Perai Utara (SPU), Asisten Komisioner Noorzainy Mohd. Noor berkata, pihaknya menahan individu terbabit selepas melakukan pemeriksaan di beberapa lokasi termasuk rumah ketika Ops Tapis Khas bermula pukul 6.30 pagi.
“Seramai 17 lelaki dan seorang wanita berusia di antara 20 hingga 50 tahun diperiksa serta kesemua mereka ditahan atas pelbagai kesalahan.
“Kita turut merampas dadah bernilai RM2,061 termasuk syabu sebanyak 1.8 gram (g), heroin (33.3g), Pil Eramin 5 (dua biji) dan ketum (19.25 liter),” katanya kepada Kosmo! di sini hari ini.
Beliau berkata, kes disiasat mengikut Seksyen 39B dan Seksyen 12(3) Akta Dadah Berbahaya 1952, Seksyen 30(3) Akta Racun 1952 dan Seksyen 3(1) Akta Penagih Dadah (Rawatan dan Pemulihan) 1983.
Operasi berkenaan disertai 25 pegawai dan anggota dari Bahagian Siasatan Jenayah Narkotik Daerah SPU dan anggota bantuan serta Agensi Anti Dadah Kebangsaan (AADK). – K! ONLINE


Lelaki kemurungan ceroboh balai polis laung ‘esok kiamat’
Oleh KOSMO!

22 September 2020, 7:03 pm
JAKARTA – Seorang lelaki yang dipercayai mengalami kemurungan menceroboh sebuah balai polis sambil melaungkan ‘esok kiamat’ dalam satu kejadian di Tasikmalaya, Jawa Barat semalam, lapor laman Tribunenews.com.
Ketua Perhubungan Awam Polis Jawa Barat, Komisioner Erdi A. Chaniago berkata, suspek menceroboh Balai Polis Tasikmalaya dan cuba merampas senjata milik salah seorang anggota yang menahannya.
“Suspek yang memandu laju sebuah kereta membunyikan hon sebelum melanggar penghadang di pondok pengawal balai polis ini.
“Suspek kemudian meluru masuk ke dalam kawasan balai polis dan melaungkan ‘esok kiamat’ sebelum ditahan seorang anggota,” katanya.
Menurut Erdi, lelaki tersebut yang merupakan penjual minuman keras dipercayai bertindak sedemikian kerana tidak berpuas hati dengan tindakan anggota polis merampas barang jualannya dua minggu lalu.
“Pada masa itu dia didapati melakukan kesalahan kecil dan semua botol minuman keras di kedainya dirampas pihak polis.

“Disebabkan kejadian tersebut, suspek dipercayai mengalami tekanan perasaan,” ujarnya.
Selain itu, Erdi berkata, suspek akan didakwa atas tuduhan melakukan kerosakan harta benda awam dan menyerang anggota polis.
Sementara itu, Erdi menolak kemungkinan suspek merupakan ahli kumpulan radikal sebaliknya menegaskan insiden tersebut bersifat serangan peribadi. – Agensi


Yantzen, Linda Nanuwil, Noraniza Idris, Mus May bakal goncang GV7
Oleh MOHAMMAD SHAHEMY AZMI

22 September 2020, 6:37 pm
KUALA LUMPUR – Persoalan siapa penyanyi yang akan bergelar peserta program realiti hiburan popular, Gegar Vaganza musim ketujuh (GV7) terjawab apabila nama 12 penyanyi solo dan 2 berkumpulan diumumkan hari ini.
Antara penyanyi terbabit ialah enam penyanyi wanita iaitu Rozita Izlyn, Ayu Damit, Ashira dan Haslinda. Turut bersaing dalam pertandingan itu nanti, Linda Nanuwil dan juga Ratu Irama Malaysia, Noraniza Idris.
Tidak ketinggalan penyanyi lelaki yang turut bertanding seperti bekas vokalis kumpulan May iaitu Mus dan Yantzen, Cliff Umar (Projek Pistol), Ayu (Success), Oja dan Nomad serta dua buah kumpulan masing-masing Indigo dan Eva.
Menurut Pengurus Saluran Astro Ria, Emarina Mohd. Kamal, GV7 mencatat rekod dengan bilangan penyertaan terbanyak sepanjang sejarah penganjuran iaitu 14 peserta.
“Pemilihan tidak bersandarkan kepada lagu-lagu popular mereka tetapi berdasarkan pengalaman dan reputasi mereka,” katanya.
GV7 akan bersiaran selama lapan minggu bermula 11 Oktober ini dan akan disiarkan secara langsung dari Pusat Konvensyen Antarabangsa Putrajaya (PICC).
Program realiti popular yang ditaja oleh Farm Fresh selaku penaja utama akan bersiaran secara langsung di saluran Astro Prima (125) dan Astro Prima HD (105), Ria HD (123)  setiap Ahad pukul 9 malam.

Untuk edisi kali ini, GV7 masih mengekalkan pengacara yang sama iaitu Nabil Ahmad dan Jihan Muse, juri tetap pula Datuk Ramli MS dan Datuk Khadijah Ibrahim.
Juara GV7 akan membawa pulang wang tunai RM100,000 dan trofi sumbangan Astro. Manakala tempat kedua dan ketiga masing-masing akan membawa pulang RM50,000 dan RM30,000 beserta trofi.
Hadiah untuk tempat keempat (RM20,000), kelima (RM15,000) dan keenam (RM10,000) beserta trofi.


Aksi Liga M cemerlang patuhi SOP
Oleh MUHAMAD ARDIE PUTRA SUHAIMI

22 September 2020, 8:31 pm
KUALA LUMPUR – Menteri Belia dan Sukan, Datuk Seri Reezal Merican Naina Merican amat berpuas hati dengan perjalanan Liga Malaysia (Liga M) yang kembali bersambung pada 28 Ogos lalu dengan pematuhan Prosedur Operasi Standard (SOP) COVID-19 dilaksanakan oleh Liga Bola Sepak Malaysia (MFL) dan juga pasukan-pasukan yang bertanding.
Kenyataan itu disuarakan selepas beliau mendapat laporan pengelolaan perlawanan Liga Malaysia serta turut sendiri ‘turun padang’ memantau pematuhan SOP di Stadium Bolasepak Kuala Lumpur, Cheras semalam membabitkan perlawanan Liga Super di antara Kedah dengan Sabah.
Justeru, Reezal berharap semua pihak terus bekerjasama bagi memastikan kelancaran Liga M sekali gus memberi keyakinan kepada Majlis Keselamatan Negara (MKN) dan Kementerian Kesihatan Malaysia (KKM) untuk beralih ke fasa yang seterusnya bagi membenarkan kehadiran penyokong ke stadium.
“Alhamdulilah saya dapat hadir untuk tengok sendiri pematuhan SOP yang telah ditetapkan di mana mereka telah melaksanakan dengan baik dalam perlawanan antara Kedah dan Sabah.
“Saya juga dapat maklumat untuk perlawanan-perlawanan lain dan semuanya berjalan dengan lancar.
“Dengan pematuhan penjarakan fizikal, dengan SOP ketika pendaftaran masuk sehinggalah ke dalam stadium semuanya dalam keadaan baik dan saya berharap ia akan berterusan kerana jika ia terus positif seperti ini, kita akan dapat ke Fasa 5 dan 6 pula.

“Sekarang kita di Fasa 4 iaitu membenarkan untuk mengadakan pertandingan domestik tanpa kehadiran penonton, jadi kalau ini dapat berterusan dengan baik, mungkin kita boleh menyakinkan MKN dan KKM untuk beralih ke fasa seterusnya pula.
“Tapi saya tidak mahu letak harapan apa-apa lagi kerana apa yang penting agar semua dapat terus melaksanakan pematuhan SOP dengan tegas untuk elak sebarang kemungkinan jangkitan Covid-19, dan untuk sekarang saya memang cukup berpuas hati dengan apa yang telah dilakukan,” jelasnya.


Beberapa negeri dijangka dihentam ribut petang ini
Oleh MOHD RIDZAUDDIN ROSLAN

22 September 2020, 6:37 pm
KUALA LUMPUR- Beberapa negeri termasuk di Sabah dan Sarawak dijangka dihentam ribut petir serta hujan lebat sehingga pukul 8 malam ini.
Jabatan Meteorologi Malaysia (MetMalaysia) berkata, amaran ribut petir itu dikeluarkan pada pukul 5.15 petang tadi sehingga 8 malam nanti.
“Antara negeri terlibat antaranya Perlis, Kedah, Pulau Pinang, Perak, Kelantan, Pahang, Selangor, Putrajaya, Negeri Sembilan, Johor, Sabah dan Sarawak,” katanya dalam satu kenyataan di sini tadi. – K! ONLINE


Pengedar dadah China guna salur pembentung lolos dari penjara
Oleh KOSMO!

22 September 2020, 7:10 pm
JAKARTA – Seorang pengedar dadah warga China yang bakal menghadapi hukuman mati melarikan diri dari penjara melalui saluran pembentungan di Tangerang di sini baru-baru ini.
Jurucakap Polis Jakarta, Yusri Yunus berkata, lelaki tersebut, Cai Changpan, 37, menggali lubang di bilik penjaranya yang bersambung dengan salur pembentungan sebelum keluar ke jalan raya berhampiran.
“Menurut kenyataan rakan sebiliknya, pesalah telah merancang untuk melarikan diri sejak enam bulan lalu.
“Difahamkan dia menggali lubang berkenaan menggunakan peralatan yang diperoleh daripada kerja pembinaan di dapur penjara,” katanya.
Selain itu, Jurucakap Direktorat Penjara Indonesia, Rika Aprianti berkata, pengedar dadah yang turut menggunakan nama Cai Ji Fan itu melarikan diri ketika waktu pertukaran pengawal penjara.
Menurut laporan berita tempatan, Changpan dijatuhi hukuman mati pada tahun 2017 kerana menyeludup 135 kilogram (kg) serbuk kristal methamphetamine.

Sebanyak 70 kg daripada bahan terlarang itu dijumpai disembunyikan di dalam peralatan pembersih reban ayam.
Sementara itu, pihak polis berkata, Changpan pernah melarikan diri dari pusat tahanan polis pada tahun 2017 dengan memecahkan lubang pada dinding bilik air. – Agensi


35,000 peluang pekerjaan untuk orang ramai
22 September 2020, 7:56 pm
KUALA LUMPUR – Sebanyak 35,000 peluang pekerjaan dibuka kepada orang ramai dalam sektor perladangan kelapa sawit yang mampu beri keuntungan dan menjamin masa hadapan.
Menteri Perusahaan Perladangan dan Komoditi, Datuk Dr. Mohd. Khairuddin Aman Razali berkata, orang ramai khususnya golongan muda disarankan bekerja dalam bidang tersebut.
“Orang ramai digalakkan menceburi sektor ini, yang menjanjikan pendapatan sekitar RM2,000 hingga Rm3,000 sebulan selain harga minyak sawit dunia yang stabil di peringkat antarabangsa.
“Ianya selari dengan polisi terkini kerajaan yang tidak membenarkan lagi kemasukan pekerja asing sepanjang tempoh Perintah Kawalan Pergerakan (PKP) sejak Mac lalu. Diharapkan warga tempatan ambil peluang tersebut,” katanya dalam satu kenyataan di sini hari ini.
Tambah Khairuddin, slogan ‘Sawit Anugerah Tuhan’ turut diperkenalkan beliau kerana kemampuan sektor tersebut meningkatkan ekonomi negara serta hasilnya yang berkhasiat memberi manfaat kepada rakyat. – K! ONLINE


Bangi dibadai ribut
Oleh MOHD RIDZAUDDIN ROSLAN

22 September 2020, 6:22 pm
KUALA LUMPUR- Penduduk di beberapa kawasan sekitar Bandar Baru Bangi dan Kajang dikejutkan dengan kejadian ribut serta angin kencang sebentar tadi.
Difahamkan, kejadian ribut yang dilaporkan berlaku kira-kira pukul 3.30 petang itu turut membadai beberapa kawasan berdekatan termasuklah Putrajaya dan Sungai Merab.
Menurut seorang pengguna laman Facebook, Luqman Hafiz, kejadian ribut itu turut menyebabkan kejadian pokok tumbang dan banjir di beberapa kawasan.
“Laluan masuk dari Sungai Merab ke pintu utama Putrajaya ada tiga pokok tumbang dan ada tiang elektrik yang jatuh.
“Mohon berhati-hati semasa pulang dari kerja dan semoga Allah memudahkan perjalanan semua,” katanya tadi.
Sementara itu, Ketua Balai Bomba dan Penyelamat Bandar Baru Bangi, Rosman Majid berkata, pihaknya menerima beberapa panggilan berkaitan kejadian ribut dan angin kencang itu.

Bagaimanapun, katanya, hanya tiga kawasan terjejas diberikan bantuan segera bagi memotong dan mengalihkan pokok tumbang.
“Panggilan pertama diterima kira-kira pukul 3.55 petang tadi melibatkan kejadian pokok tumbang di Plaza Tol Bangi manakala panggilan kedua pada pukul 4.13 petang untuk kejadian berhampiran Kompleks Pentadbiran Daerah Hulu Langat.
“Tiada sebarang kecederaan dilaporkan setakat ini dan kami sentiasa dalam keadaan bersedia sekiranya terdapat panggilan kecemasan susulan ribut terbabit,” katanya. – K! ONLINE


Pelajar pondok ditahan disyaki cabul anak jiran
Oleh KOSMO!

22 September 2020, 5:45 pm
Oleh NIK NUR IZZATI HAZWANI NIK ADNAN
DUNGUN – Seorang pelajar lelaki di salah sebuah sekolah pondok di Setiu ditahan reman selama tujuh hari sehingga Jumaat ini bagi membantu siasatan kes gangguan seksual terhadap seorang kanak-kanak perempuan berusia lima tahun.
Ketua Polis Daerah Dungun, Superintendan Baharudin Abdullah berkata, suspek berusia 19 tahun ditahan pada pukul 3.15 pagi pada Ahad lalu di rumahnya di sini.
Beliau berkata, penahanan itu susulan daripada aduan dibuat oleh seorang doktor dari Hospital Sultanah Nur Zahirah (HSNZ) Kuala Terengganu.
“Pengadu merupakan seorang doktor telah memeriksa seorang kanak-kanak berusia 5 tahun yang disyaki telah dicabul jirannya tersebut.
“Menurut keterangan ibu bapanya, kanak-kanak itu dipanggil ke rumah suspek pada pukul 12.30 tengah hari, Jumaat lalu sebelum mangsa pulang ke rumah setengah jam kemudian dalam keadaan menangis dan mengadu mengalami kesakitan pada bahagian kemaluan,” katanya ketika dihubungi Kosmo! di sini hari ini.

Baharudin berkata, ibu bapa kanak-kanak perempuan berkenaan kemudiannya membawa mangsa ke hospital untuk pemeriksaan.
Beliau berkata, laporan awal perubatan mengesahkan tiada kemasukan dan tiada kesan koyakan pada alat sulit mangsa dan hanya mempunyai kesan ekzema pada kulit.
“Kes disiasat mengikut Seksyen 14(a) Akta Kesalahan-Kesalahan Seksual Terhadap Kanak-Kanak 2017,” katanya. – K! ONLINE


Eira Syazira dapat barang kemas tajaan RM15,000 sempena ulang tahun perkahwinan
22 September 2020, 6:20 pm
PETALING JAYA – Pelakon Eira Syazira menerima kejutan istimewa daripada suaminya Azad Jasmin sempena meraikan ulang tahun perkahwinan kesembilan mereka menerusi sebuah majlis yang berlangsung di Dealova Place, Sunway Nexus.
Azad membawa Eira datang ke lokasi dengan mata tertutup sebelum diraikan kaum keluarga, teman rapat serta kehadiran rakan media menerusi sesi bersanding dan makan beradab bak pengantin baharu.
Malah kejutan menjadi lebih berganda apabila sebuah kedai emas, Emas Rozita yang beroperasi di Ipoh, Perak menghadiahkan set barang kemas berupa cincin, rantai, gelang tangan dan anting-anting bernilai RM15,000 kepada Eira.
SEMBILAN tahun hidup bersama, Eira dan Azad bahagia diulit cinta bersama dua orang cahaya mata.
“Perancangan untuk membuat kejutan ini sudah difikirkan sebulan lalu, tetapi sangat sukar merealisasikannya tanpa bantuan orang lain.
“Mujurlah keluarga serta adik-beradik ipar banyak membantu dan merekalah yang berkomplot dengan saya untuk menjadikan kejutan istimewa ini terjadi termasuklah rakan penaja,”ujar Azad ketika ditemui pada majlis itu, baru-barui ini.
Sementara itu menurut Eira, tempoh sembilan tahun menjalani kehidupan berumah tangga ada turun dan naik, namun dia bersyukur kerana dikurniakan seorang suami yang pandai menghiburkan hati.

“Saya selalu cakap pada Azad kita hidup sebagai suami isteri tidak boleh buat perkara membosankan antara diri kita. Maksudnya jangan berpura-pura di hadapan pasangan. Di rumah kita muram tetapi bahagia ketika berjumpa kawan di luar.
“Sebab itu saya selalu tekankan rumah adalah syurga. Selama ini saya banyak belajar daripada Azad dan keluarga. Ikatan kekeluargaan antara kami sangat kuat. Ibu mentua tidak pernah menganggap saya sebagai menantu. Rapatnya hubungan ini, hanya kami sahaja yang tahu,” ujarnya.
Azad dan Eira yang mendirikan rumah tangga pada 16 September 2011 dikurniakan tiga cahaya mata perempuan iaitu Amarra Sofea Rose, 7, Ameisya Leanne Rose, 4 dan Areisya Suri Rose, 2. – K. ONLINE


APM selamatkan ular senduk tersepit jeriji besi longkang
Oleh KOSMO!

22 September 2020, 4:51 pm
Oleh ISKANDAR SHAH MOHAMED
KLANG – Seekor ular senduk betina sepanjang dua meter berjaya diselamatkan selepas tersepit di jeriji besi longkang di Blok 37, Pangsapuri PKNS, Bandar Sultan Suleiman di sini, hari ini.
Penemuan reptila seberat tiga kilogram itu pukul 9.20 pagi disedari seorang penduduk yang melalui kawasan tersebut.
Ketua Sektor Operasi Angkatan Pertahanan Awam (APM) Klang, Leftenan (PA) Muhammad Najib Mohamad Isahak berkata, empat termasuk pegawai dikejarkan ke lokasi kejadian sebaik menerima panggilan kecemasan pukul 9.33 pagi.
“Anggota terpaksa mengangkat jeriji besi itu secara berhati-hati berikutan ular itu secara tiba-tiba bertindak agresif.
“Kita mengambil masa selama 12 minit dengan reptlia tersebut berjaya ditangkap menggunakan alat penjerut,” katanya ketika ditemui di sini hari ini.

Beliau menambah, ular tersebut dibawa ke pejabat APM sebelum diserahkan Jabatan Perlindungan Hidupan Liar dan Taman Negara (Perhilitan) untuk tindakan lanjut.
“Faktor cuaca tidak menentu ketika ini haiwan seperti ular gemar memasuki kawasan perumahan untuk berteduh dan mencari makanan.
“Sehubungan itu, kita menasihatkan kepada orang ramai tidak mengambil tindakan sendiri dan segera menghubungi talian kecemasan sekiranya ternampak haiwan atau reptilia seumpama itu,” katanya. -K! ONLINE


82 kes baharu, Kluster Bangau-bangau di Sabah
Oleh KOSMO!

22 September 2020, 5:51 pm
Oleh SITI A’ISYAH SUKAIMI
PUTRAJAYA – Sebanyak 82 kes baharu Covid-19 dilaporkan hari ini menjadikan jumlah kes positif sebanyak 10,358 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut 72 kes adalah penularan tempatan dan 10 lagi melibatkan kes import dari negara India dan Indonesia.
Menurutnya, Sabah merekodkan 60 kes hari ini termasuk kluster baharu iaitu Kluster Bangau-Bangau di Semporna membabitkan empat warga Malaysia dan satu warga asing.
“Kluster ini dikenal pasti hasil saringan kemasukan pesakit di Hospital Semporna dan sebanyak lima kes (kes ke 10,340 hingga ke-10,344) dikesan positif Covid-19 semalam.
“Mereka tidak bergejala dan telah dimasukkan ke Hospital Semporna untuk rawatan,” katanya pada sidang akhbar di sini hari ini.

Beliau berkata, kes lain di Sabah ialah  41 kes positif daripada Kluster Benteng LD, enam kes Kluster Pulau dan enam kes Kluster Selamat.
Katanya, seterusnya masing-masing satu kes membabitkan warga Malaysia iaitu saringan komuniti serta saringan ke Hospital Queen Elizabeth.
Dr. Noor Hisham berkata, Kedah pula merekodkan 10 kes baharu iaitu sembilan kes Kluster Sungai dan satu kes saringan di kawasan Perintah Kawalan Pergerakan Diperketatkan (PKPD) secara pentadbiran di Kota Setar.
“Selangor satu kes melibatkan warga Malaysia iaitu saringan pra prosedur di sebuah pusat perubatan dan telah dimasukkan ke Hospital Sungai Buloh.
“Selain itu Sarawak juga melaporkan satu kes baharu melibatkan saringan bergejala di Hospital Umum Sarawak melibatkan warga Malaysia,” katanya.
Beliau menambah, sebanyak 82 kes pulih Covid-19 hari ini, sembilan kes dirawat di Unit Rawatan Rapi dengan dua kes memerlukan bantuan pernafasan serta tiada pertambahan kes kematian dan jumlah kekal 130 kes. – K! ONLINE


Keutamaan diberi kepada pekerja tempatan
Oleh MOHD RASDAN AHMAD

22 September 2020, 5:35 pm
KUALA LUMPUR – Kerajaan akan memberi keutamaan kepada pekerja tempatan untuk memenuhi peluang pekerjaan yang ada terutamanya ketika negara menghadapi cabaran pasca pandemik Covid-19.
Timbalan Menteri Sumber Manusia, Awang Hashim berkata, kerajaan sedar tentang kerisauan rakyat yang memberi impak bukan sahaja terhadap sektor ekonomi negara malah turut memberi perubahan besar kepada keseluruhan kehidupan rakyat Malaysia.
“Kerajaan telah mengambil tindakan untuk memastikan pekerja asing hanya digajikan apabila mereka benar-benar diperlukan terutamanya dalam sektor yang kurang mendapat sambutan pekerja tempatan.
“Pelbagai inisiatif telah diperkenalkan oleh kerajaan termasuklah mengumumkan pembekuan pengambilan pekerja asing baharu dalam semua sektor yang dibenarkan untuk menggajikan pekerja asing sehingga 31 Disember 2020,” katanya dalam sesi soal jawab di sidang Dewan Negara, hari ini.
Beliau berkata demikian ketika menjawab soalan Ahli Dewan Negara, Senator Datuk T. Mohan yang ingin tahu mengenai langkah-langkah yang telah dikenal pasti oleh kerajaan bagi pemerkasaan tenaga kerja di dalam negara selaras dengan tuntutan kehidupan norma baharu pasca pandemik Covid-19. – K! ONLINE.


Shafie mohon maaf kepada anggota keselamatan, ahli keluarga
22 September 2020, 4:36 pm
KUALA LUMPUR- Presiden Parti Warisan Sabah, Datuk Seri Mohd. Shafie Apdal memohon maaf kepada anggota keselamatan dan ahli keluarga mereka atas kenyataan yang dikeluarkan bekas Menteri Pelancongan, Mohamaddin Ketapi bahawa insiden di Lahad Datu hanyalah satu sandiwara.
“Kenyataan beliau yang dikeluarkan secara spontan telah disalah erti kan dan sama sekali tidak berniat untuk menghina perjuangan para perajurit dan anggota keselamatan kita yang mengorbankan nyawa mereka demi mempertahankan rakyat dan negara ini.
“Sebagai bekas Timbalan Menteri Pertahanan, saya amat memahami keperitan yang terpaksa ditempuh anggota keselamatan ketika menjaga sempadan negara terutama di pos-pos kawalan Sabah yang terpencil dan serba kekurangan,” katanya dalam satu kenyataan hari ini.
Beliau mengulas kenyataan Mohammadin baru-baru ini yang mengatakan pasukan keselamatan berperang dengan ‘ayam’ dan ‘anjing’ di Lahad Datu.
Ujar Shafie, setiap anggota yang berada di perbatasan bukan sahaja bersedia mengorbankan nyawa demi keselamatan rakyat Malaysia, malah mereka juga terpaksa berjauhan dengan ahli keluarga sepanjang tempoh bertugas.
“Dalam berdepan pandemik Covid-19, saya selaku Ketua Menteri Sabah turut memahami dan menghargai peranan anggota keselamatan kita sebagai frontliners menentang musuh yang tidak kelihatan tetapi amat berbahaya.

“Atas rasa tanggungjawab itu saya telah memperuntukkan sebanyak RM10 juta dana kerajaan negeri untuk diagih-agihkan kepada semua frontliners termasuk RM1 juta kepada Polis Diraja Malaysia (PDRM) dan RM1 juta kepada Kem Lok Kawi. Sumbangan ini tidak dilakukan di mana-mana negeri di Malaysia,” jelasnya.
Difahamkan, sumbangan itu diberikan pada bulan Mac lalu.
Katanya,  jumlah tersebut tidaklah banyak jika dibandingkan dengan risiko dan pengorbanan wira-wira negara ini, namun itu membuktikan komitmen Kerajaan Sabah meskipun agensi keselamatan di bawah bidang kuasa Persekutuan. -K! ONLINE


Bekas pemandu e-hailing dipenjara 5 tahun, 10 sebatan
Oleh NUZULSHAM SHAMSUDDIN

22 September 2020, 6:08 pm
KUALA LUMPUR – Padah memiliki dadah jenis methamphetamine seberat 39.5 gram, seorang bekas pemandu perkhidmatan e-hailing dijatuhi hukuman penjara lima tahun dan 10 sebatan oleh Mahkamah Sesyen di sini hari ini.
Hakim Datuk Ahmad Kamal Arifin Ismail menjatuhkan hukuman itu ke atas B.Nivaash Kumar ,28, selepas dia menukar pengakuan kepada bersalah pada hari pertama perbicaraan.
Mahkamah memerintahkan hukuman penjara itu berjalan bermula dari tarikh tertuduh ditangkap pada 18 Julai 2019.
Mengikut pertuduhan Nivaash Kumar didakwa memiliki 39.5 gram dadah jenis methamphetamine di kawasan tempat letak kereta di hadapan sebuah restoran di Jalan Klang Lama di sini pukul 12.45 pagi pada 18 Julai 2019.
Berikutan itu pertuduhan dikemukakan mengikut Seksyen 12(2)Akta Dadah Berbahaya 1952 yang diboleh dihukum di bawah Seksyen 39A (2) akta sama.
Hukuman bagi seksyen itu memperuntukkan penjara seumur hidup atau tidak kurang lima tahun penjara dan maksimum 10 sebatan jika sabit kesalahan.

Terdahulu Timbalan Pendakwa Raya Nurul Khairiyah Samsudin memohon hukuman berbentuk pengajaran kerana jenayah dadah adalah musuh negara.
Bagaimanapun peguam Joseph Iruthayam yang mewakili tertuduh memohon agar anak guamnya dikenakan hukuman ringan dengan alasan merupakan kesalahan pertama. – K! ONLINE


Tiada keperluan untuk wujudkan kembali SPAD
Oleh MOHD RASDAN AHMAD

22 September 2020, 5:06 pm
KUALA LUMPUR – Kerajaan tidak bercadang untuk menubuhkan semula Suruhanjaya Pengangkutan Awam Darat (SPAD) yang telah dimansuhkan sebelum ini memandangkan peranan Agensi Pengangkutan Awam Darat (APAD) sudah memadai.
Timbalan Menteri Pengangkutan, Hasbi Habibollah berkata, peranan dan pembangunan sektor pengangkutan awam darat yang dahulunya di bawah SPAD kini dikekalkan di bawah APAD.
“Tujuan utama penubuhan APAD adalah bagi memastikan kelancaran dan kesinambungan pelaksanaan dasar dan inisiatif kerajaan berkaitan dengan program transformasi pengangkutan awam darat.
“Pelaksanaan dasar dan inisiatif ini kekal dilaksanakan oleh bekas kakitangan SPAD yang ditawarkan perkhidmatan semula secara kontrak di APAD, Kementerian Pengangkutan dan agensi-agensi di bawah Kementerian Pengangkutan lain bagi tempoh dua tahun sehingga 31 Disember 2020 nanti,” katanya dalam sesi soal jawab di sidang Dewan Negara, hari ini.
Beliau berkata demikian ketika menjawab soalan dari Ahli Dewan Negara, Senator Prof. Emeritus Tan Sri Dr. Ibrahim Shah Abu Shah yang bertanya sama ada kerajaan akan mewujudkan semula SPAD ataupun sebaliknya. – K! ONLINE.


Lelaki cari lala ditemui mati lemas
Oleh KOSMO!

22 September 2020, 4:48 pm
Oleh YATIMIN ABDULLAH
TUMPAT – Seorang lelaki ditemui lemas ketika sedang mencari lala bersama empat lagi rakannya di Laguna Pantai Sri Tujoh di sini hari ini.
Mayat Mohamad Munzir Mustafa, 28, ditemui oleh anggota pasukan penyelamat di air (PPDA) Jabatan Bomba dan Penyelamat Malaysia (JBPM) pada pukul 1.30 petang.
Ketua Balai Bomba dan Penyelamat Tumpat, Penolong Penguasa Bomba Wan Baijuri Wan Hassan berkata, mayat mangsa ditemui kira-kira jarak 300 meter dari tempat dia dipercayai lemas.
“Kejadian itu dipercayai berlaku pada pukul 11.40 malam tadi ketika mangsa sedang mencari lala di kawasan tersebut.
“Difahamkan, mangsa tidak menyedari berlakunya fenomena air pasang ketika itu,” katanya ketika dihubungi Kosmo! di sini hari ini.

Wan Baijuri berkata, anggota Balai Bomba Tumpat menerima panggilan kecemasan pada pukul 7.13 pagi tadi sebelum seramai 14 anggota telah bergegas ke lokasi kejadian untuk kerja-kerja mencari dan menyelamat mangsa,
Tambahnya, jenazah mangsa diserahkan kepada polis untuk tindakan lanjut. -K! ONLINE


Polis Sabah terima 35 laporan hina anggota keselamatan, Op Daulat
Oleh KOSMO!

22 September 2020, 2:28 pm
Oleh IVAN AMIRUL
KOTA KINABALU – Sebanyak 35 laporan diterima polis Sabah setakat ini berkaitan penghinaan seorang bekas menteri ke atas anggota kesalamatan bertugas ketika Op Daulat Lahad Datu 2013.
Pesuruhjaya Polis Sabah, Datuk Hazani Ghazali berkata, menerusi jumlah itu, sebanyak 28 laporan dibuat di Sabah manakala tujuh lagi laporan di Semenanjung.
“Semua laporan adalah berkaitan ceramah yang dilakukan bekas menteri yang juga calon Dewan Undang Negeri (DUN) Segama di gelanggang futsal Kampung Wawasan, Lahad Datu Ahad lalu.
“Siasat berkaitan kes ini dibuat mengikut Seksyen 500, Seksyen 505 B Kanun Keseksaan dan Seksyen 233 Akta Komunikasi dan Multimedia 1998.
“Unit Siasatan Jenayah Terkelas Bukit Aman juga bakal mengambil alih sepenuhnya siasatan yang akan dijalankan,” katanya.

Beliau berkata demikian ketika ditemui selepas melakukan tinjauan pengundian awal di Mes Pegawai Ibu Pejabat Polis Kontinjen (IPK) Sabah hari ini.
Dalam pada itu, Hazani berkata, siasatan akan dilaksanakan secara profesional.
“Kertas siastaan akan dihantar ke peguam negara untuk arahan selanjutnya apabila selesai.
“Kita akan panggil calon terbabit pada bila-bila masa sahaja untuk memberi keterangan namun sebolehnya selepas Pilihan Raya Negeri (PRN) agar tidak mengganggu proses kempen dan pengundian,” ujar beliau.
Sementara itu, ditanya berkaitan proses pengundian awal, Hazani berkata, situasi setakat ini dalam keadaan baik dan setakat hari ini seramai 11,423 warga polis yang terdiri daripada pegawai, anggota dan kakitangan awam serta keluarga keluar mengundi di semua pusat mengundi di tetapkan di seluruh negeri. -K! ONLINE


Pesakit Covid-19 dilarang mengundi
Oleh NOR IDAYU BOSRO

22 September 2020, 4:11 pm
PUTRAJAYA – Individu yang disahkan positif Covid-19 dan sedang dirawat di hospital tidak dibenarkan keluar mengundi dalam Pilihan Raya Negeri (PRN) Sabah pada 26 September ini.
Menteri Kanan (Keselamatan), Datuk Seri Ismail Sabri Yaakob berkata, individu yang sedang dalam kuarantin dibenarkan mengundi di tempat khas yang akan disediakan oleh Suruhanjaya Pilihan Raya (SPR) dengan syarat perlu memohon kebenaran berbuat demikian daripada Pejabat Kesihatan Daerah (PKD).
“Selepas dibenarkan, mereka akan dibawa keluar dari stesen kuarantin masing-masing untuk mengundi.
“Bagi pengundi yang bergejala pula, mereka juga boleh hadir untuk mengundi di tempat khas yang telah disediakan oleh pihak SPR,” katanya pada sidang akhbar di sini hari ini.
Ismail Sabri berkata, pengundi biasa digalakkan hadir untuk mengundi seperti waktu yang telah ditetapkan oleh SPR bagi mengelakkan kesesakan selain memastikan penjarakan fizikal dapat diamalkan.
“Bagaimanapun, jika tidak dapat hadir pada waktu yang telah ditetapkan SPR, mereka masih boleh hadir pada bila-bila masa dalam tempoh waktu mengundi. -K! ONLINE


Kerjasama antara jabatan hal ehwal negeri kekang penularan ajaran sesat
Oleh KOSMO!

22 September 2020, 2:46 pm
Oleh NUR SHARIEZA ISMAIL.
SEPANG – Kerjasama antara Jabatan Hal Ehwal Agama Islam negeri-negeri perlu ada dan dipergiat bagi mengekang aktiviti-aktiviti ajaran sesat daripada terus berleluasa berlaku.
Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri, berkata, buat masa ini, unit kajian akidah di bawah Majlis Fatwa Kebangsaan yang terlibat dalam pengharaman penyebaran fahaman syiah dan ajaran sesat.
“Berkenaan kes tersebut, mungkin selepas ini Jabatan Kemajuan Islam Malaysia (JAKIM); Jabatan Agama Islam Wilayah Persekutuan (JAWI) dan Jabatan Agama Islam Selangor (JAIS) boleh melihat cara mana boleh diusahakan untuk mengekang sebarang aktiviti ajaran sesat yang wujud,” katanya.
Beliau berkata demikian pada sidang akhbar selepas Multaqa Jawatankuasa Fatwa Seluruh Malaysia di Sama-sama Hotel KLIA di sini, semalam.
Beliau mengulas penularan aktiviti ajaran sesat berikutan penahanan seorang lelaki yang pernah mendakwa dirinya sebagai ‘Rasul Melayu’ dan 16 pengikutnya yang berusia antara 14 dan 70 tahun di tiga lokasi berasingan oleh JAIS, malam kelmarin.

Zulkifli berkata, makalah ilmiah misalnya boleh diedarkan kepada imam untuk mereka memberi kefahaman yang lebih terperinci kepada masyarakat setempat berhubung isu berkenaan.
“Bagaimanapun, saya melihat isu ini terkawal, kecuali seseorang yang telah tersilap langkah dan perlu disedarkan,” katanya. -K! ONLINE


128 pasukan bertarung rebut piala pusingan kejohanan karom
Oleh KOSMO!

22 September 2020, 4:24 pm
IPOH – Sebanyak 128 pasukan tempatan menyertai Kejohanan Karom Terbuka merebut Piala Pusingan Ketua Pegawai eksekutif Kumpulan MajuPerak Holdings Berhad yang menawarkan hadiah keseluruhan melebihi RM5,000 di Kompleks Silveritage Galleria (KSG), Medan Gopeng Sabtu ini.
Kejohanan kali pertama itu dianjurkan Kumpulan MajuPerak Holdings Berhad bertujuan bagi mencungkil bakat baru selain mengeratkan lagi hubungan di kalangan agensi kerajaan.
Pengerusi Jawatankuasa Penganjur, Mohd Herwan Razali berkata, MajuPerak mengambil inisiatif mahu memartabatkan sukan karom setanding dengan sukan popular di negara ini.
“Setakat ini 128 pasukan regu akan berentap bagi merebut kejuaraan yang menawarkan wang tunai RM2,000, piala pusingan, medal dan sijil, naib juara (RM1, 000, medal dan sijil) serta tempat ketiga dan keempat (RM500 medal dan sijil).
“Manakala bagi tempat kelima hingga kelapan turut akan membawa pulang wang tunai RM200 dan kesembilan hingga ke enam belas pula kita sediakan wang tunai RM70,” katanya.
Tambahnya, bagi memeriahkan lagi kejohanan, penganjur turut mengadakan 20 cabutan bertuah yang turut menanti pemenang pada kejohanan yang bakal bermula jam lapan pagi.

Mohd Herwan berkata, setakat ini, 128 pasukan itu terdiri daripada pelbagai agensi dan jabatan kerajaan termasuk pasukan persendirian daripada negeri Pulau Pinang, Terengganu, Perlis dan Kuala Lumpur yang mengesahkan pendaftaran.
“Kita mahu sukan karom dipandang serius dan menolak tanggapan karom sekadar sukan santai yang hanya dimainkan di warung kopi atau peringkat kampung saja, cuma mungkin ia belum lagi meluas seperti sukan bola sepak.
“Apa yang kita harapkan kejohanan kali ini akan menjadi gelanggang menguji kebolehan para peserta seterusnya membuka laluan untuk mereka melangkah lebih jauh dalam sukan ini kelak,” katanya lagi.
Katanya, selain itu juga pihak penganjur turut mahu mempromosikan KSG yang kini menjadi tumpuan serta faktor penarik pelancong asing dan tempatan keh Perak. -K! ONLINE


109 terima watikah lantikan Pengerusi JPKKP Kampung Baru
Oleh KOSMO!

22 September 2020, 4:27 pm
Oleh MOHD. HUSNI MOHD. NOOR
PUTRAJAYA – Seramai 109 individu dilantik sebagai Pengerusi Jawatankuasa Pembangunan dan Keselamatan Kampung Persekutuan (JPKKP) Kampung Baru membabitkan empat buah negeri iaitu Negeri Sembilan, Selangor, Pulau Pinang dan Kuala Lumpur.
Menteri Perumahan dan Kerajaan Tempatan Zuraida Kamaruddin berkata, kesemua pengerusi JPKKP itu dilantik bagi tempoh setahun berkuatkuasa 1 September lalu hingga 31 Ogos 2021.
Beliau berkata, JPKKP diwujudkan di kawasan kampung baru Cina khususnya di empat negeri yang ditadbir parti pembangkang.
“Daripada 109 pengerusi yang dilantik, 66 adalah dari Selangor, Negeri Sembilan (26), Kuala Lumpur (3) dan Pulau Pinang (2).
“Buat masa ini, ada 33 lagi lantikan Pengerusi JPKKP belum diselesaikan bagi empat negeri berkenaan,” katanya pada sidang akhbar selepas menyempurnakan Majlis Penyerahan Watikah Perlantikan Pengerusi JPKKP di sini hari ini.

Katanya, pelantikan pengerusi berkenaan adalah lantikan politik dan pemilihan mereka disaring di peringkat Jabatan Perkhidmatan Awam (JPA) yang mana perlu melepasi kriteria ditetapkan termasuk boleh berbahasa Melayu, memiliki sekurang-kurangnya Sijil Pelajaran Malaysia (SPM) dan berumur 60 tahun ke bawah. -K! ONLINE


Sembilan laporan cubaan culik babit KFR diterima Polis Sabah
Oleh KOSMO!

22 September 2020, 2:42 pm
Oleh IVAN AMIRUL
KOTA KINABALU – Sebanyak sembilan kes cubaan penculikan membabitkan kumpulan penculik untuk wang tebusan (KFR) berlaku di kawasan pantai timur Sabah bermula Mei hingga kini.
Pesuruhjaya Polis Sabah, Datuk Hazani Ghazali berkata, maklumat berkenaan diterima pihaknya menerusi pasukan keselamatan di Filipina.
“Cubaan culik ini memang ada selain dimaklumkan ada pergerakan menyeberangi ke sempadan Sabah.
“Bagaimanapun, setakat ini semua aset kita di laut sudah dalam keadaan siap siaga dan ia akan teruskan sehinggalah selesai, tidak sahaja sewaktu Pilihan Raya Negeri (PRN) bagi memastikan keamanan Sabah terus terjamin,” katanya ketika ditemui hari ini.
Sementara itu, ditanya mengenai maklumat kemasukan rakyat negara jiran secara beramai-ramai ke Sabah untuk membuat kekacauan sewaktu PRN, Hazani berkata, pihaknya sentiasa mempertingkatkan kawalan keselamatan bagi menghalang sebarang kegiatan jenayah berlaku di seluruh negeri.

“Sama seperti tahun 2018, terdapat satu kes culik berlaku di Tambisan, Lahad Datu, ketika pilihan raya umum (PRU) dan kita menjangkakan di atas kesibukan anggota keselamatan ketika ini, bakal ada pihak dari negara jiran cuba masuk seterusnya membuat kekacauan.
“Kedatangan mereka juga mungkin turut membawa Covid-19. Oleh itu, kita akan pastikan tiada sebarang kegiatan jenayah dan jangkitan baharu berpunca daripada mereka,” katanya. -K! ONLINE


Pemandu mabuk rempuh pelajar sekolah
22 September 2020, 3:08 pm
KUALA LUMPUR – Seorang pelajar lelaki maut selepas motosikalnya dirempuh pemandu mabuk dalam satu kemalangan di Jalan Raja Laut menghala ke Jalan Ipoh di sini semalam.
Kejadian pada pukul 3 pagi itu menyebabkan mangsa, Muhammad Hazeq Hakimi Romli, 17, maut di lokasi kejadian.
Ketua Jabatan Siasatan dan Penguatkuasaan Trafik (JSPT) Kuala Lumpur Asisten Komisioner Zulkefly Yahya berkata, pemandu berusia 36 tahun dikatakan memandu secara merbahaya dan menyebabkan kemalangan terjadi.
“Pemandu yang memandu kereta jenis Perodua Myvi telah mengubah haluan secara melintang untuk masuk ke lorong Tiong Nam.
“Pada masa sama mangsa yang menunggang motosikal jenis Yamaha Y15, bergerak lurus di Jalan Raja Laut telah melanggar pintu sisi depan kiri kereta terbabit,” katanya dalam satu kenyataan akhbar di sini hari ini.
Mengulas lanjut, beliau berkata, mangsa disahkan meninggal dunia di lokasi kejadian kerana kecederaan parah di kepala.

Jelasnya, polis telah melakukan ujian Evidential Breath Analyzer (EBA) ke atas suspek.
“Hasil keputusan ujian mendapati, pemandu terbabit mengandungi sebanyak 165 miligram (mg) paras alkhohol dalam darah.
“Suspek ditahan reman selama selama empat hari dan kes diklasifikasi di bawah Seksyen 44 (1) Akta Pengangkutan Jalan 1987 (Akta 333),” ujarnya. – K! ONLINE.


Negeri lain contohi langkah Negeri Sembilan sedia caruman i-Suri – KWSP
Oleh KOSMO!

22 September 2020, 3:55 pm
Oleh NOR SHAFAWATI YUP
SEREMBAN – Kumpulan Wang Simpanan Pekerja (KWSP) menyarankan negeri- negeri lain meneruskan langkah Kerajaan Negeri Sembilan menyediakan peruntukan khas untuk caruman suri rumah melalui program Caruman Sukarela Insentif Suri (i-Suri).
Pengerusi KWSP, Tan Sri Ahmad Badri Mohd. Zahir berkata, Negeri Sembilan merupakan negeri pertama dan perintis kepada usahasama memperkasakan golongan wanita melalui pemberian sumbangan i-Suri kepada suri rumah dan wanita yang berdaftar dengan e-Kasih di negeri tersebut.
“Terima kepada Kerajaan Negeri Sembilan yang menjadi perintis kepada program i-Suri bagi memperkasakan wanita di negeri ini melalui peruntukan khas yang disediakan untuk caruman dalam KWSP.
“Saya berharap kerajaan negeri lain akan mengikut langkah kerajaan Negeri Sembilan kerana ini merupakan inisiatif yang baik dan boleh dijadikan tabungan kepada golongan suri rumah yang tidak mempunyai pendapatan tetap,” katanya pada sidang akhbar di sini semalam.
Terdahulu, beliau hadir pada Majlis Penyerahan Cek i-Suri oleh Kerajaan Negeri Sembilan di Hotel Royal Chulan di sini yang dirasmikan oleh Menteri Besar Negeri Sembilan, Datuk Seri Aminuddin Harun.

Menurut Ahmad Badri, selain insentif khas kerajaan sebanyak RM480 setahun, golongan suri rumah juga layak menerima pelbagai manfaat sebagai ahli KWSP seperti dividen tahunan, bantuan hilang upaya dan bantuan kematian.
Sementara itu, Aminuddin berkata, kerajaan negeri telah menyediakan peruntukan sebanyak RM501,480 pada tahun 2020 untuk caruman kepada suri rumah melalui program i-Suri.
“Sebagai tanda sokongan kepada usaha murni ini, kerajaan negeri bersetuju mencarum RM5 sebulan (RM60 setahun) kepada seramai 8,358 orang suri rumah yang berdaftar dengan e-Kasih di negeri ini.
“Kerajaan negeri berjarap dengan inisiatif ini sedikit sebanyak mampu memberi kelegaan kepada penerima i-Suri dengab keseluruhan jumlah caruman yang diterima sebanyak RM540 setahun (RM480 dari Kerajaan Persekutuan dan RM60 Kerajaan Negeri),” katanya.
Pada majlis tersebut, Aminuddin turut menyampaikan cek caruman kepada penerima program i-Suri. -K! ONLINE


5 lelaki cemar Sungai Gong dibenar ikat jamin RM400,000
Oleh KOSMO!

22 September 2020, 2:33 pm
Oleh NUZULSHAM SHAMSUDDIN
SHAH ALAM – Selepas lapan hari berada dalam Penjara Bentong, Pahang lima lelaki termasuk empat beradik yang didakwa atas pertuduhan melakukan pencemaran air di kawasan perindustrian Sungai Gong, Rawang menarik nafas lega selepas masing-masing dibenarkan ikat jamin RM400,000 oleh Mahkamah Tinggi di sini hari ini.
Pesuruhjaya Kehakiman Datuk Norsharidah Awang memutuskan demikian terhadap kelima-lima tertuduh selepas meneliti dan menimbangkan hujah-hujah yang dikemukakan daripada pihak pendakwaan dan pembelaan.
Lima tertuduh itu ialah empat pengarah sebuah syarikat yang juga adik-beradik Yip Kok Wai, 52, Yip Kok Mun, 58, Yip Kok Kuin, 50, dan Yip Kok Weng, 60, serta seorang pengurus syarikat yang sama, Ho Voon Leong, 59.
“Selepas mengambil kira faktor kesihatan, keseriusan kes, kebarangkalian gangguan terhadap saksi dan kes menarik perhatian awam, mahkamah memberikan perintah berikut, pertama kelima-lima tertuduh diikat jamin masing-masing RM400,00 dengan seorang penjamin.
“Kedua, pasport kesemua tertuduh diserahkan kepada mahkamah dan ketiga sekiranya tertuduh melakukan kesalahan semasa tempoh ikat jamin, mahkamah akan menarik balik jaminan,” kata  beliau itu ketika prosiding permohonan semakan keputusan Mahkamah Sesyen Selayang yang tidak membenarkan kelima-lima tertuduh diikat jamin.

Dalam prosiding itu pendakwaan diwakili Timbalan Pendakwa Raya Mohd. Asnawi Abu Hanipah dan Noor Husnita Mohd. Radzi manakala pembelaan diwakili peguam Datuk Akberdin Abdul Kader.
Mengikut pertuduhan pertama, kelima-lima tertuduh didakwa dengan niat bersama telah melakukan khianat dengan menyebabkan bahan buangan yang mengandungi bahan berbahaya dari Bengkel Yip Chee Seng&Sons Sdn. Bhd. dilupuskan ke dalam alur air.
Ia kemudian mengalir ke dalam Sungai Gong, Rawang dengan mengetahui bahawa ia mungkin akan menyebabkan susut bekalan air bagi minuman manusia.
Pertuduhan itu dikemukakan mengikut Seksyen 430 Kanun Keseksaan dan dibaca bersama Seksyen 34 yang memperuntukkan hukuman penjara tidak kurang lima tahun dan maksimum 30 tahun atau denda atau kedua-dua sekali jika sabit kesalahan.
Bagi pertuduhan kedua, mereka didakwa dengan niat bersama telah melepaskan bahan buangan sama dari bengkel sama tanpa lesen yang didakwa mengikut Seksyen 25(1) dan boleh dihukum dibawah Seksyen 25(3) Akta Kualiti Alam Sekeliling 1974.
Hukuman bagi seksyen itu memperuntukkan denda RM100,000 atau penjara tidak lebih lima tahun atau kedua-duanya sekali jika sabit kesalahan.
Kesemua kesalahan itu didakwa dilakukan di premis Yip Chee Seng&Sons Sdn. Bhd. Lot 4219, Jalan Batu Arang, Kampung Sungai Dua, Rawang di sini antara 2 hingga 3 September lalu. -K! ONLINE


Lelaki maut kereta dipandu langgar tiang lampu isyarat
Oleh KOSMO!

22 September 2020, 3:58 pm
Oleh ASLIZA MUSA
TAPAH – Seorang lelaki maut selepas kereta yang dipandunya melanggar tiang lampu isyarat di Kilometer 80.5, Jalan Ipoh-Kuala Lumpur berhampiran Pekan Sungkai di sini hari ini.
Nahas pada pukul 11.45 pagi itu mengakibatkan, Muhammad Amirul Hakim Alya, 26, yang memandu Perodua Bezza serta rakannya, Nurul Musfirah Ishak, 25, cedera di beberapa bahagian badan.
Bagaimanapun, Muhammad Amirul Hakim yang dihantar ke Klinik Kesihatan Sungkai untuk rawatan kecemasan meninggal dunia pada pukul 12.40 tengah hari.
Ketua Polis Daerah Tapah, Superintenden Wan Azharuddin Wan Ismail berkata, kejadian berlaku ketika kereta dipandu mangsa dalam perjalanan dari Tanjung Malim menuju ke Tapah.
Katanya, apabila sampai di tempat kejadian, kenderaan tersebut telah hilang kawalan lalu terbabas melanggar tiang lampu isyarat.

“Kemalangan itu mengakibatkan pemandu dan penumpang Perodua Bezza itu cedera. Pemandu kenderaan tersebut bagaimanapun meninggal dunia di Klinik Kesihatan Sungkai.
“Mayat mangsa dihantar ke Unit Forensik Hospital Tapah untuk bedah siasat manakala rakan sekerjanya menerima rawatan di Hospital Slim River,” katanya di sini hari ini.
Menurut beliau, siasatan mendapati punca kemalangan akibat terbabas sendiri dan kes disiasat mengikut Seksyen 41(1) Akta Pengangkutan Jalan 1987. -K! ONLINE


Tak baik fitnah, saya kurus memang sebab produk kesihatan – Man Raja Lawak
22 September 2020, 1:26 pm
KUALA LUMPUR – Ketika Man Raja Lawak berjaya menurunkan berat badan sebanyak 30 kilogram (kg) tular dengan bantuan produk kesihatan baru-baru ini, ramai yang terkejut dan tidak kurang bersikap skeptikal dengan melemparkan nista terhadap pelawak itu.
Ada yang mendakwa, Man berbadan kurus kerana menjalani rawatan potong usus, buat pembedahan dan macam-macam lagi.
“Kalau asyik fikir cakap orang, sampai ke sudah kita akan terus berada di takuk lama. Jadi saya ambil pendekatan tidak ambil peduli. Memujuk hati, saya anggap mereka dengki dan cemburu dengan apa saya berjaya lakukan.
“Saya risau apabila berat badan naik dan boleh mendatangkan penyakit. Mati tidak mengira usia. Pada umur 43 tahun, saya hanya mahu sihat. Cakaplah apa sahaja, janji badan sihat,” katanya.
Perubahan ketara saiz tubuh badan Man mendapat perhatian ramai.
Selepas berat badannya turun, perkara lain pula timbul apabila penampilan Man dikatakan mula ‘haggard’ atau kelihatan lesu.
“Saya sedar diri memang bukan dilahirkan kacak macam hero Hollywood atau Bollywood. Apatah lagi seperti bintang popular di negara kita. Wajah saya memang tahap biasa saja. Orang kampunglah katakan.

“Ada yang cakap muka saya bertambah buruk dan ‘haggard’ apabila berjaya menurunkan berat badan. Saya tak boleh ubah kejadian Tuhan. Saya terima diri seadanya.
“Soal fizikal sangat subjektif. Buruk di mata orang, tidak semestinya buruk di mata yang lain,” katanya merendah diri.
Dalam tempoh tiga bulan sejak Februari hingga Mac lalu, Man berjaya menurunkan berat daripada 98
kg kepada 68kg. – K! ONLINE


230 guni daun cincau kering dirampas
Oleh KOSMO!

22 September 2020, 12:48 pm
Oleh SYALMIZI HAMID
SEBERANG PERAI – Jabatan Perkhidmatan Kuarantin dan Pemeriksaan Malaysia (Maqis ) negeri menggagalkan cubaan membawa masuk kira-kira 5.7 tan daun cincau kering ke negara ini ketika pemeriksaan di Terminal Kontena Butterworth Utara (NBCT) di sini Jumaat lalu.
Pengarah Maqis negeri, Zarina Ramli berkata, pihaknya membuat sitaan itu kira-kira pukul 1 petang selepas pengimport didapati tidak mematuhi syarat seperti yang ditetapkan pada permit import yang dikeluarkan Maqis.
“Sebanyak 5,750 kilogram daun cincau kering yang dianggarkan bernilai RM29,039.78 itu ditemui semasa pemeriksaan rutin yang dilakukukan ke atas sebuah kontena dari Indonesia.
“Pengimportan produk itu yang dibungkus di dalam 230 guni dipercayai bertujuan untuk dijadikan produk perubatan herba,” katanya kepada pemberita di sini hari ini.
Zarina berkata, kes itu disiasat mengikut Seksyen 15(1), Akta Perkhidmatan Kuarantin dan Pemeriksaan Malaysia 2011 [Akta 728].

Beliau berkata, Maqis mengambil langkah serius dalam isu melibatkan keselamatan makanan, kawalan penyakit dan risiko kemasukan perosak yang boleh mengancam industri pertanian negara. – K! ONLINE


Pakej berpatutan untuk belia teroka bidang digital
22 September 2020, 12:40 pm
KUALA LUMPUR- Penyedia perkhidmatan telekomunikasi di negara ini menyambut baik saranan Perdana Menteri agar golongan belia diberikan pengetahuan yang mencukupi dan peluang yang luas untuk mencetuskan inovasi dan idea baharu di era ekonomi digital.
Suruhanjaya Komunikasi Multimedia Malaysia (SKMM) berkata, pakej langganan yang disediakan oleh syarikat-syarikat penyedia perkhidmatan telekomunikasi sentiasa mengambil kira keperluan belia terhadap capaian jalur lebar yang murah dan berterusan.
Antara yang menarik perhatian ialah pakej Belia inisiatif Jalinan Digital Negara (Jendela) di Sabah oleh syarikat Digi yang mana pendaftaran boleh dilakukan antara 1 hingga 31 Oktober akan datang.
Di bawah pelan itu, Digi Prepaid NEXT menawarkan pelan Internet edisi khas dengan akses Internet tanpa had dan panggilan kesemua rangkaian dengan harga RM35 sebulan atau RM12 seminggu.
“Dengan pakej pintar Digi Postpaid 58, para belia juga dapat memiliki telefon pintar 4G hanya pada harga RM68 sambil menikmati rebat bulanan RM10 yang sama pada pelan tersebut,” menurut kenyataan SKMM hari ini.
Tawaran lain termasuk daripada Celcom yang memberikan akses Internet tanpa had menerusi pas mingguan Internet prabayar Truly Unlimited Celcom Xpax dengan harga berpatutan iaitu pada RM12.

Untuk penstriman YouTube tanpa had sepanjang masa, bersama-sama Internet berkelajuan tinggi sehingga 16GB, belia boleh memilih pelan pascabayar Celcom Xpax ‘XPLite™’ pada RM38 sebulan manakala Pelan video Walla Celcom Xpax juga direka khas untuk memenuhi kepuasan digital Media Sosial, Video, Muzik dan permainan dalam talian.
Syarikat telekomunikasi lain seperti Maxis, Umobile dan Telekom turut menawarkan pakej masing-masing.
Dalam pada itu, tinjauan SKMM terhadap penggunaan perkhidmatan jalur lebar pada 2018 mendedahkan bahawa golongan belia membentuk komposisi 67.8 peratus daripada 28.7 juta pengguna Internet di negara ini; 80.9 peratus atau 16.6 juta terlibat dengan aktiviti e-dagang dan 78.4 peratus menggunakan Internet setiap hari antara 1-12 jam.
“Tinjauan ini juga menunjukkan kecenderungan golongan belia menggunakan Internet sebagai platform utama untuk mencari pekerjaan, bermain permainan dalam talian, mendapatkan hiburan, berkomunikasi dan mencari maklumat,” menurutnya. -K! ONLINE


Pekerja kilang rugi RM10,950 ditipu pelaburan patuh syariah palsu
Oleh MOHD SYALMIZI HAMID

22 September 2020, 2:15 pm
SEBERANG PERAI – Seorang pekerja kilang di Kepala Batas di sini bukan sahaja kempunan wang pulangan pelaburan, bahkan berputih mata apabila wang simpanannya sebanyak RM10,950 lesap dipercayai akibat ditipu sindiket pelaburan Forex semalam.
Mangsa, lelaki berusia 51 tahun terpedaya dengan sindiket itu selepas ditawarkan dengan pelaburan matawang asing patuh syariah yang menawarkan pulangan dalam masa singkat melalui aplikasi WhatsApp.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa telah memilih salah satu pelan yang ditawakan untuk melabur sebanyak RM350, namun diminta membuat beberapa bayaran tambahan untuk memperoleh wang keutungannya.
“Mangsa dipujuk oleh seorang wanita yang mendakwa ejen syarikat untuk melabur dengan jumlah yang kecil dahulu dan berpeluang mengaut keuntungan segera berjumlah RM 25,000.
“Dia kemudiannya dipaksa membuat beberapa bayaran untuk menuntut wang keuntungan tersebut sehingga membuat empat transaksi memasukkan wang ke dalam dua akaun bank diberikan ejen itu yang kesemuanya berjumlah RM10,950,” katanya kepada pemberita di sini hari ini.
Noorzainy berkata, mangsa akhirnya menyedari dia ditipu dan membuat laporan polis semalam selepas ejen berkenaan mendiamkan diri.

Beliau berkata, kes itu disiasat mengikut Seksyen 420 Kanun Keseksaan kerana menipu. – K! ONLINE


Sindiket dadah Xiang, Nathan tumpas
Oleh KOSMO!

22 September 2020, 12:52 pm
Oleh KHAIRUL MOHD. ALI
JOHOR BAHRU – Polis Johor berjaya menumpaskan dua sindiket dadah yang telah bergiat aktif sejak dua tahun lalu menerusi dua operasi berasingan yang dijalankan pada 16 dan 19 September lalu.
Ketua Polis Johor, Datuk Ayob Khan Mydin Pitchay berkata, kejayaan itu menyaksikan seramai 13 individu berusia antara 17 hingga 62 tahun ditahan.
Menurut beliau, nilai keseluruhan dadah dirampas adalah sebanyak RM210,993.48.
“Operasi pada 16 September membabitkan tiga serbuan dijalankan di sekitar Johor Bahru dan Iskandar Puteri, di mana tujuh suspek ditahan termasuk seorang warganegara Singapura dan seorang wanita beserta pelbagai jenis dadah bernilai RM189,610.
“Hasil saringan urin mendapati empat daripadanya positif dadah manakala pemeriksaan lanjut mendapati empat suspek mempunyai rekod jenayah lampau,” katanya dalam sidang akhbar yang diadakan di Ibu Pejabat Polis Kontinjen (IPK) Johor, di sini hari ini.

Ayob Khan berkata, operasi kedua yang dijalankan pada 19 September lalu membabitkan lima serbuan di sekitar Kulai dan Kluang.
“Dalam operasi ini, kita menahan enam suspek termasuk seorang wanita berserta pelbagai jenis dadah bernilai RM21,383.48.
“Saringan urin mendapati tiga daripada mereka positif dadah manakala semakan lanjut mendapati lima daripadanya mempunyai rekod jenayah lampau,” tambahnya.
Sementara itu, menerusi kedua-dua operasi terbabit, polis turut menyita pelbagai barangan antaranya empat buah kereta, barangan kemas, wang tunai dan sebuah motosikal bernilai keseluruhan RM273,700.83.
Ayob Khan turut memberitahu, kedua-dua sindiket yang dikenali sebagai sindiket Xiang dan Nathan itu mendapatkan bekalan mereka dari utara tanah air sebelum diproses untuk diedarkan bagi pasaran negeri ini. -K! ONLINE


Polis akan rakam keterangan Mohamaddin Ketapi
22 September 2020, 12:46 pm
KUALA LUMPUR – Polis Diraja Malaysia (PDRM) akan memanggil calon Parti Warisan Sabah (Warisan), Datuk Mohamaddin Ketapi bagi membantu siasatan berhubung kenyataannya mendakwa insiden di Kampung Tanduo, Lahad Datu hanyalah sandiwara dan peperangan bersama ‘ayam’ dan ‘anjing’.
Timbalan Pengarah (Siasatan dan Perundangan) Jabatan Siasatan Jenayah Bukit Aman, Deputi Komisioner Mior Faridalathrash Wahid berkata, setakat ini pihaknya sudah menerima 35 laporan polis di seluruh negara berhubung isu berkenaan.
Daripada jumlah itu sebanyak 28 laporan telah dibuat di Sabah manakala tujuh lagi dibuat di Semenanjung.
“Kita akan panggil beliau ( Mohamaddin) dan beberapa individu yang terlibat untuk merakamkan keterangan bagi membantu siasatan.
“Kes disiasat mengikut Seksyen 505 (b) Kanun Keseksaan serta Seksyen 233 Akta Komunikasi dan Multimedia 1988,” katanya ketika dihubungi Kosmo! hari ini.
Kosmo! semalam melaporkan calon Parti Warisan Sabah (Warisan), Datuk Mohamaddin Ketapi memohon maaf ke atas seluruh anggota keselamatan ekoran video tular mempersendakan pasukan keselamatan.

Mohamaddin berkata, kenyataan yang diucapkan dalam video klip terbabit menimbulkan salah faham. – K! ONLINE


Ah long ugut bakar rumah
Oleh KOSMO!

22 September 2020, 12:44 pm
Oleh MOHD. SHAHRULANOOR ISHAK
KUANTAN – Seorang bapa berusia 48 tahun resah apabila diugut ah long yang mahu membakar rumahnya disebabkan hutang anak lelakinya.
Dalam kejadian semalam, isteri mekanik itu menjumpai notis tuntut hutang yang diletakkan di dalam peti surat di rumah mereka di sini sebelum lelaki tersebut dihubungi suspek melalui panggilan telefon.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, mangsa menerima notis tersebut selepas suspek gagal mencari anak lelaki pasangan itu yang berusia 20 tahun.
“Suspek memaklumkan anak lelaki mangsa berhutang RM1,000 dan meminta bayaran balik sebanyak RM6,000.
“Pemungut hutang itu juga memaklumkan, jumlah bayaran balik akan naik berlipat ganda menjadi RM18,000 jika gagal diselesaikan dalam tempoh sejam,” katanya.

Ujar beliau lagi, suspek turut mengugut mahu menyimbah cat atau membakar rumah jika bayaran balik tidak diselesaikan dalam tempoh tersebut.
“Suspek juga membuat ugutan lain, pihaknya tidak bertanggungjawab jika terjadi apa-apa kepada anak pengadu sekiranya hutang tidak dibayar,” tambahnya menerusi  satu kenyataan hari ini.
Bimbang dengan ugutan itu, mangsa membuat laporan di Ibu Pejabat Polis Daerah di sini semalam untuk disiasat mengikut Seksyen 29B (1) Akta Pemberi Pinjam Wang 1951 dan Seksyen 506 Kanun Keseksaan. -K! ONLINE


Fatwa diterima positif, teguhkan pegangan ummah – Sultan Nazrin
Oleh NOR IDAYU BOSRO

22 September 2020, 1:26 pm
SEPANG – Sultan Perak, Sultan Nazrin Muizzuddin Shah bertitah, fatwa yang dikeluarkan haruslah diterima secara positif dengan hati yang terbuka, berupaya meneguhkan pegangan ummah terhadap Islam serta tidak dianggap berunsur mengongkong dan menekan.
Baginda bertitah, institusi mufti juga perlu memberikan ruang masa perundingan yang cukup dan melakukan  perundingan silang termasuk mengadakan perbincangan dengan pelbagai pihak berkepentingan ketika menangani isu-isu baharu demi menjamin fakta-fakta dapat dianalisis secara mendalam, komprehensif dan teliti.
Titah baginda, dalam komponen ketiga, institusi mufti juga perlu beringat bahawa semakin ramai ummah memiliki pendedahan pendidikan yang lebih terbuka, memiliki daya intelek tinggi, bersifat ingin tahu, berfikiran kritikal, melakukan kajian dan rujukan perbandingan dan tidak mudah memamah dan menerima sesuatu perkara sebelum diyakinkan.
“Komponen keempat ialah kemajuan teknologi komunikasi telah mengubah peranan, sambutan dan penerimaan fatwa dalam masyarakat moden.
“Dalam era internet, telah muncul  banyak laman sesawang mengandungi pelbagai fatwa, yang boleh dirujuk sebagai sumber alternatif dalam kalangan ummah untuk mendapatkan fatwa,” titah baginda.
Baginda bertitah demikian ketika berkenan merasmikan Multaqa Jawatankuasa Fatwa Seluruh Malaysia di sini hari ini.

Pada masa sama, Sultan Nazrin bertitah bahawa urusan fatwa tidak berakhir di peringkat mengeluarkan fatwa, malah mekanisme penghebahan dan penerangan perlu dilaksanakan melalui pelan komunikasi yang berkesan agar sesuatu fatwa dapat difahami, diterima, dihargai dan dihayati.
Titah baginda, pengeluaran fatwa juga perlu sensitif terhadap realiti persekitaran masyarakat, negara dan dunia yang terdiri daripada pelbagai agama, kumpulan etnik, budaya dan ideologi politik, agar susun kata sesuatu fatwa tidak mengundang polemik dan kontroversi hingga berpotensi mencetuskan konflik, persengketaan dan persepsi negatif terhadap Islam.
“Tegas dengan tafsiran berlandaskan ajaran Islam serta teguh berkecuali daripada sebarang kecondongan politik kepartian dan sama sekali tidak boleh bersubahat dengan sebarang usaha yang membolehkan matlamat menghalalkan cara, hatta jika diarahkan oleh mana-mana pihak yang berkuasa sekalipun.
“Komponen kelapan ialah kebijaksanaan dan hikmah melakukan perimbangan ketika menimbangkan sesuatu arahan atau permintaan agar akauntabiliti utama terhadap Allah dan kepentingan ummah tidak dipinggirkan demi menjamin kebenaran dapat ditegakkan dan keadilan dapat dilaksanakan,” titah baginda. -K! ONLINE


Polis Johor lupus dadah bernilai RM14.6 juta
Oleh KOSMO!

22 September 2020, 1:10 pm
Oleh KHAIRUL MOHD. ALI
JOHOR BAHRU – Polis Johor hari ini melupuskan barangan kes membabitkan 877.40 kilogram (kg) dan 251.63 liter pelbagai jenis dadah bernilai keseluruhan RM14.6 juta.
Ketua Polis Johor, Datuk Ayob Khan Mydin Pitchay berkata, jumlah itu melibatkan sebanyak 3,844 kes dadah dalam tempoh 2008 hingga 2019.
Katanya, antara dadah berkenaan termasuklah heroin seberat 10.64 kg, kanabis (6.39 kg), ketamin (88.61 kg), syabu (90.51 kg) dan lain-lain.
“Polis Johor komited melaksanakan operasi membanteras sindiket jenayah terancang yang menjalankan aktiviti penyeludupan dadah di negara ini.
“Namun proses itu tidak terhenti sehingga suspek dihukum di mahkamah, polis juga perlu memastikan semua barangan dirampas dilupus mengikut prosedur operasi standard (SOP) ditetapkan,” katanya.

Beliau berkata demikian dalam sidang akhbar yang diadakan di Ibu Pejabat Polis Kontinjen Johor, di sini hari ini.
Tambah Ayob Khan, pada tahun lalu, Polis Johor telah berjaya melupuskan barang kes dadah dirampas sebanyak 159.07 kg dan 251.63 liter dadah bernilai RM20.61 juta.
“Kesemua barang kes ini akan dibawa ke tapak pelupusan yang terletak di Negeri Sembilan untuk dilupuskan mengikut SOP ditetapkan,” tambahnya.-K! ONLINE.


Hanya 25 peratus pekebun kecil miliki MSPO
Oleh KOSMO!

22 September 2020, 2:23 pm
Oleh ISKANDAR SHAH MOHAMED
SHAH ALAM – Hanya 25 peratus pekebun kecil persendirian di seluruh negara telah mendapatkan pensijilan Minyak Sawit Mampan Malaysia (MSPO) setakat ini.
Pengerusi Majlis Pensijilan Minyak Sawit Malaysia (MPOCC), Muhtar Suhaili berkata, situasi itu jelas merugikan apabila pembiayaan sijil tersebut ditanggung sepenuhnya kerajaan.
Katanya, pensijilan itu dan logo MSPO yang tertera pada produk mereka membuktikan ia lebih berkualiti dan bermutu tinggi.
“Tahap kesedaran rendah mengenai kepentingan dan kelebihan sijil MSPO itu antara faktor utama pekebun kecil tidak tampil mendaftar untuk mendapatkannya.
“Kami sedang giat mempromosikan di seluruh negara kerana ramai tidak menyedari bahawa pembiayaan sijil tersebut ditanggung sepenuhnya kerajaan,” katanya pada sidang akhbar sempena perasmian Ibu Pejabat baharu MPOCC di Seksyen U1 di sini, hari ini.

Majlis perasmian itu disempurnakan Timbalan Menteri Perusahaan Perladangan dan Komoditi, Datuk Seri Dr. Wee Jeck Seng.
Beliau bagaimanapun tidak menyatakan jumlah spesifik keseluruhan pekebun kecil yang ada di negara ini.
Muhtar memberitahu, pensijilan MSPO yang diperkenalkan sejak 2017 itu bertujuan memastikan pengusaha sawit dapat melaksanakan penanaman sawit secara lestari mengikut Amalan Pertanian Baik (GAP).
“Langkah itu turut berupaya meningkatkan pendapatan pengusaha sawit termasuk pekebun kecil persendirian,” katanya.
Dalam pada itu, Jeck Seng dalam ucapannya berkata, kerajaan akan terus menyokong usaha meningkatkan penyertaan pensijilan tersebut sama ada di peringkat domestik atau antarabangsa.
“Kita akan menjalinkan hubungan dengan beberapa negara bagi memastikan industri minyak sawit tempatan terus dikenali dunia.
“Bagi langkah tempoh jangka masa panjang, kita akan memperkukuhkan lagi standard sedia ada MSPO supaya bersesuaian dengan kualiti pasaran antarabangsa,” katanya.-K! ONLINE


Lelaki maut kereta bertembung pacuan empat roda
Oleh KOSMO!

23 September 2020, 10:01 pm
Oleh AIMUNI TUAN LAH
GUA MUSANG – Seorang lelaki maut selepas kereta yang dipandunya bertembung dengan sebuah kenderaan pacuan empat roda di Kilometer 43, Jalan Musang-Kuala Krai di sini hari ini.
Dalam kejadian pada pukul 4.30 petang itu, mangsa, Asmadi Awang, 44, dari Kampung Bukit Pagar, Kuala Krai maut di lokasi kejadian selepas tersepit di dalam kereta jenis Proton Waja yang dipandunya.
Pemandu kenderaan pacuan empat roda jenis Toyota Hilux, Muhammad Azrul Amri Che Aziz, 24, dan penumpangnya, Khalil Yaacub, 34, hanya mengalami kecederaan.
Ketua Polis Daerah Gua Musang, Superintendan Mohd. Taufik Maidin berkata, siasatan awal mendapati mangsa yang memandu sendirian sedang dalam perjalanan dari arah Gua Musang ke Kuala Krai.
Katanya, ketika tiba di lokasi kejadian pemandu kenderaan itu dipercayai hilang kawalan sebelum terbabas masuk ke laluan bertentangan.

“Insiden itu menyebabkan pemandu kenderaan pacuan empat roda yang berada di laluan bertentangan tidak sempat membrek lalu bertembung dengan kereta dipandu mangsa.
“Akibat daripada pertembungan itu, mangsa maut di lokasi kejadian selepas mengalami kecederaan parah pada bahagian kepala dan badan,” katanya.
Mohd. Taufik berkata, mayat mangsa kemudiannya dihantar ke Hospital Gua Musang di sini untuk proses bedah siasat.
Katanya, dua orang mangsa yang cedera pula dihantar ke Klinik Chiku 3, sebelum dihantar ke Hospital Sultan Ismail Petra, Kuala Krai.
Kes disiasat mengikut Seksyen 41 (1) Akta Pengangkutan Jalan 1987.  – K! ONLINE


Pas tidak sokong hasrat Anwar Ibrahim
Oleh KOSMO!

23 September 2020, 8:18 pm
Oleh MOHD. HUSNI MOHD. NOOR
PUTRAJAYA – Pas mengesahkan tiada seorang pun ahli Parlimennya memberi sokongan kepada Presiden PKR, Datuk Seri Anwar Ibrahim untuk menbentuk kerajaan baharu.
Perkara itu disahkan sendiri oleh Timbalan Presidennya, Datuk Seri Tuan Ibrahim Tuan Man sebentar tadi.
Tuan Ibrahim yang juga Menteri Alam Sekitar dan Air berkata, PAS kekal mendokong kerajaan Perikatan Nasional (PN) dan tidak timbul soal menyatakan sokongan kepada pihak lain.
“Saya nak mengesahkan bahawa tidak ada seorang pun dari ahli Parlimen PAS memberi sokongan kepada Anwar.
“Kami daripada Pas mendokong kerajaan PN dan  tidak timbul soal menyeberangi atau menyatakan sokongan pada yang lain,” katanya ketika ditemui pada majlis sambutan Hari Ozon Sedunia 2020 dan Pra Pelancaran Hari Alam Sekiyar Negara 2020, di sini, hari ini.

Katanya, beliau juga mencabar Anwar supaya menyenaraikan nama-nama Ahli Parlimen yang memberikan sokongan kepadanya.
Ditanya sama ada isu berkenaan ada dibincangkan dalam mesyuarat Kabinet pagi tadi, Tuan Ibrahim berkata, isu itu hanya dibincangkan sepintas lalu sahaja.
“Ia (isu Anwar) kita bincang sepintas lalu sahaja tidak jadi satu isu besar. Bagi kita setakat ini, setiausaha-setiausaha parti sudah mengeluarkan kenyataan dan saya kira sudah cukup,” katanya.
Ditanya pula mengenai pendirian Presiden UMNO yang tidak menghalang Ahli Parlimennya menyokong Anwar, Tuan Ibrahim berkata, setiap parti harus bertanggungjawab supaya ahli Parlimen masing-masing menyokong kerajaan PN.
“Dalam sistem demokrasi, itu hak masing-masing tetapi parti perlu mengawal kita punya ahli Parlimen.
“Jadi, parti bertanggungjawab supaya memastikan ahli parlimen kita mendokong kerajaan PN. Saya fikir dalam konteks Pas, kita kekal dengan kerajaan PN,” katanya. – K! ONLINE


‘Jesus’ Siberia kena penjara 2 bulan
Oleh KOSMO!

23 September 2020, 8:56 pm
Duduk di penjara dua bulan menunggu dibicara
MOSCOW – Satu mahkamah di Rusia hari ini mengarahkan tahanan praperbicaraan selama dua bulan ke atas seorang ketua ajaran sesat di Siberia yang mendakwa dirinya jelmaan semula Jesus selain berdepan tuduhan mencederakan pengikutnya.
Sergei Torop, bekas anggota polis berambut panjang, mengetuai kultus dipanggil The Church of the Last Testament sejak 30 tahun lalu dan mendakwa dirinya ‘Anak Tuhan’.
Torop yang turut dipanggil Vissarion dan dua pengikutnya perlu tinggal di penjara sehingga 22 November ini untuk menunggu perbicaraan, menurut sebuah mahkamah di bandar Novosibirsk, Siberia.
BACA >> ‘Jesus’ Siberia kena tangkap
Jawatankuasa Siasatan menyatakan, pihaknya bercadang mendakwa pemimpin-pemimpin ajaran sesat dengan tuduhan mengendalikan satu pertubuhan agama haram dan menyebabkan ‘ancaman terhadap dua atau lebih orang’.
Pasukan penyiasat berkata, kumpulan pemimpin ajaran sesat memanipulasi pengikut untuk menyerahkan wang dan memberi ‘penderaan mental’ yang mengakibatkan kesan buruk terhadap kesihatan mereka (pengikut).
Mahkamah Daerah Novosibirsk Tengah dalam satu kenyataan menyatakan Torop dan dua lagi sudah didakwa.

Peguam yang mewakili ketua ajaran sesat itu mahu mengemukakan rayuan terhadap keputusan tahanan sebelum dibicara. – AFP


98 peratus permohonan diluluskan
Oleh MUHAMMAD IKHWAN IDERIS

23 September 2020, 8:59 pm
KUALA LUMPUR – Sebanyak 98 peratus daripada permohonan bantuan bayaran balik pinjaman yang lengkap diterima dan diproses telah diluluskan pihak bank setakat 11 September.
Ketua Pegawai Eksekutif (CEO) CIMB Group Holdings Bhd. (CIMB), Datuk Abdul Rahman Ahmad berkata, institusi perbankan telah menghubungi dua juta peminjam untuk menawarkan bantuan pembayaran balik susulan pengakhiran tempoh moratorium automatik 30 September ini.
Menurut beliau, antara golongan yang  terkesan akibat Covid-19 berdasarkan data daripada pihak bank adalah daripada   industri penerbangan, pembinaan dan pelancongan.

“Daripada jumlah tersebut, seramai 1.4 juta peminjam telah memberikan maklum balas dan lebih 380,000 peminjam mengesahkan mereka memerlukan bantuan pembayaran balik.
“Sekitar 70 peratus peminjam yang berjaya dihubungi memaklumkan mereka tidak memerlukan bantuan, manakala selebihnya masih mempertimbangkan opsyen bantuan yang disediakan,” katanya.
Beliau berkata demikian pada sesi meja bulat media bersama CEO bank terpilih dan Agensi Kaunseling dan Pengurusan Kredit (AKPK) yang diadakan di Sasana Kijang di sini semalam.

Beliau mewakili pihak bank-bank yang hadir pada sesi berkenaan.
Turut hadir CEO AKPK, Azaddin Ngah; CEO Bank Rakyat, Datuk Rosman Mohamed; CEO Bank Islam, Mohd. Muazzam Mohamed; CEO Hong Leong Bank, Domenic Fuda; Ketua Perkhidmatan Kewangan Komuniti Malaysia Maybank, Hamirullah Boorhan dan Ketua Perbankan Runcit Kumpulan RHB Bank, Rakesh Kaul.

Menurut beliau, daripada 380,000 peminjam yang membuat permohonan, 26,000 daripadanya datang dari sektor perusahaan kecil dan sederhana manakala 354,000 lagi ialah peminjam individu.

Sementara itu, Abdul Rahman menegaskan, pelaksanaan moratorium pinjaman bersasar dan fleksibiliti pembayaran balik adalah penting untuk pemulihan ekonomi dan menyifatkan golongan yang terus menerus meminta moratorium automatik dilanjutkan sebagai bersikap populis.
“Penamatan moratorium automatik ini amat penting bagi institusi kewangan mandapatkan data, siapa yang mampu membayar dan siapa yang perlu dibantu menuju ke hadapan..
“Sekarang pihak bank tidak pasti akan kualiti pembiayaan dan peminjam jadi sukar untuk bank memberi pinjaman untuk merangsang pemulihan ekonomi.
“Transisi kepada moratorium bersasar ini amat penting kerana ia membolehkan pihak bank memfokuskan perhatian mereka kepada pihak yang benar-benar memerlukan,” katanya.


Pemilik premis langgar PKPP diberkas
Oleh NUR HUDA MUSA

23 September 2020, 9:07 pm
PETALING JAYA – Polis menahan seorang pemilik premis perniagaan menjual makanan yang beroperasi tanpa lesen sah dan melanggar arahan Perintah Kawalan Pergerakan Pemulihan (PKPP) semalam.
Dalam serbuan itu, polis turut menahan 16 pekerja warga asing yang tidak mempunyai dokumen perjalan yang sah.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, serbuan dibuat pada pukul 10.30 malam bersama agensi penguat kuasa melibatkan Tenaga Nasional Berhad , Majlis Bandaraya Petaling Jaya dan Pejabat Tanah Daerah di sebuah kedai makan di bawah stesen Bas Rapid Transit Mentari Court di sini.
“Ketika serbuan mendapati, premis tersebut mengadakan perniagaan melebihi masa selain tidak mengamalkan penjarakan fizikal.
“Pihak polis telah menahan seorang lelaki tempatan berusia 47 tahun yang merupakan pemilik premis serta turut menahan tujuh orang lelaki dan sembilan wanita warga asing berusia lingkungan 20 hingga 47 tahun,” katanya dalam satu kenyataan di sini hari ini.
Tambahnya lagi, penjaga premis serta 21 orang pengunjung turut dikenakan kompaun RM1000 setiap seorang kerana didapati tidak menjaga penjarakan fizikal semasa pemeriksaan dijalankan.

Kes disiasat di bawah Seksyen 1963 dan Seksyen 6(1)C Akta Imigresen 1959/63 Seksyen 6 Akta Hiburan Kerajaan Tempatan. – K! ONLINE


Pas beri sokongan penuh kepada Muhyiddin
Oleh MOHD RASDAN AHMAD

23 September 2020, 8:04 pm
KUALA LUMPUR – Pas menegaskan 18 Ahli Parlimennya memberi sokongan sepenuhnya kepada Tan Sri Muhyiddin Yassin sebagai Perdana Menteri yang masih sah di sisi Perlembagaan Malaysia.
Presidennya Datuk Seri Abdul Hadi Awang berkata, pada masa sama, Pas juga akan terus memperteguhkan setiakawan dalam Muafakat Nasional dan Perikatan Nasional.
“Seterusnya Pas mengajak seluruh rakyat untuk bersatu hati mendukung usaha kerajaan Perikatan Nasional menangani wabak Covid-19 dan memulihkan ekonomi negara secara bersama,” jelasnya melalui satu kenyataan di sini hari ini. – K! ONLINE.


Tuai Residence lancar kondominium mampu milik
Oleh KOSMO!

23 September 2020, 8:31 pm
SHAH ALAM – Suntrack Development Sdn. Bhd. (Suntrack) melancarkan projek terbaharu rumah mampu miliknya, Tuai Residence @ Setia Alam di sini.
Projek merangkumi 330 unit kondominium itu dibina dengan memfokuskan keselamatan kanak-kanak dan warga emas selain reka bentuk serta pembinaan bercirikan komuniti inklusif.
Ketua Pegawai Eksekutif Suntrack, James KK Tan berkata, pembinaan Tuai Residence itu hasil kajian yang dijalankan pasukan perancangan reka bentuk syarikat tersebut dalam meneliti batasan dan halangan kepada pergerakan bebas di rumah.

“Pandemik Covid-19 juga telah mengakibatkan beberapa isu asas dalam masyarakat antaranya terkurung di rumah ketika Perintah Kawalan Pergerakan (PKP).
“Ia melibatkan golongan kanak-kanak dan warga emas yang berdepan akses terhad serta kurang kawasan komuniti bersesuai untuk aktiviti sosial mereka.
“Persekitaran sedia ada lazimnya tidak menyokong keperluan mereka dan kesukaran akses menghalang mereka daripada menjadi individu yang produktif dan aktif,” katanya ketika ditemui pada majlis pelancaran projek itu di Setia Alam, di sini semalam.

KK Tan menerangkan, Tuai Residence merupakan antara projek hartanah di negara ini yang menggunakan konsep aplikasi Universal Design  sehingga ke dalam unit kondominium itu.
“Selain itu,  beliau menerangkan,  kondominium yang dijangka selesai dibina menjelang 2023 itu dijual pada harga mampu milik bermula RM490,000.
“Rumah berkeluasan antara 1,109 hingga 1,927 kaki persegi itu akan dibina di kawasan bandar berlandskap yang dirancang rapi di Eco Ardence, Setia Alam.
“Pemilik rumah Tuai Residence boleh memanfaatkan kemudahan di bandar itu seperti pusat beli-belah atau beriadah di Setia City Mall dan Tesco Setia Alam selain beberapa sekolah serta hospital,” katanya.
Tambah beliau, laluan di kawasan itu turut mudah diakses antaranya melalui Lebuh Raya Lembah Klang Baharu (NKVE), Lebuh Raya Shapadu dan Lebuh Raya Koridor Guthrie.


“Saya Perdana Menteri dilantik Agong” – Muhyiddin
Oleh KOSMO!

23 September 2020, 10:59 pm
Oleh IVAN AMIRUL
KOTA KINABALU – “Saya di sini masih Perdana Menteri.
“Apapun situasi dalam negara, selaku pemimpin negara saya bertanggungjawab kepada semua tanpa mengira Melayu, Cina, India, Kadazan, Iban,” kata Perdana Menteri, Tan Sri Muhyiddin Yassin.
Muhyiddin berkata, beliau masih Perdana Menteri walaupun ada seorang pemimpin pembangkang hari ini mendakwa memperoleh sokongan majoriti Ahli Parlimen untuk mengambil alih jawatan berkenaan.
Bagaimanapun, beliau enggan mengulas lebih lanjut perkara itu kerana menghormati pandangan selain menyerahkannya kepada perlembagaan dan budi bicara Yang di-Pertuan Agong.
Beliau berkata demikian ketika berucap sempena Majlis Ramah Mesra Bersama Perdana Menteri di Luyang sebentar tadi.

Turut hadir Presiden Parti Maju Sabah (SAPP), Datuk Yong Teck Lee Naib Presiden Parti Pribumi Bersatu Malaysia (Bersatu), Datuk Seri Dr Ronald Kiandee, calon Perikatan Nasional (PN) Luyang, Gee Tien Siong dan calon Barisan Nasional (BN) Likas, Dr Chang Kee Ying.
Sewaktu memulakan ucapan pada majlis itu, Muhyiddin berkata, rakyat mungkin tertanya-tanya sama ada beliau masih Perdana Menteri selepas Presiden PKR hari ini mendakwa beliau sudah hilang kelayakan sebagai Perdana Menteri.
“Mungkin kamu tertanya-tanya sama ada saya berdiri sini masih sebagai Perdana Menteri atau tidak sebab hari ini ada pemimpin pembangkang kata dia sudah dapat sokongan Ahli Parlimen serta menyatakan saya sudah tiada sokongan majoriti dan dia boleh jadi Perdana Menteri.
“Malaysia adalah sebuah negara demokrasi dan berperlembagaan. Kita ada Perlembagaan Malaysia sebagai asas untuk kita buat keputusan.
“Jadi apapun yang dikatakan, ini akan diputuskan dalam perlembagaan. Saya tidak mahu sentuh kerana ini kuasa Yang di-Pertuan Agong,” katanya.
Muhyiddin berkata, beliau adalah Perdana Menteri untuk semua rakyat Malaysia dan rakyat negara ini juga tahu bahawa beliau menjadi Perdana Menteri selepas berlaku krisis perlembagaan dalam negara.
Menurutnya, ekoran krisis itu perlu ada usaha untuk menyelamatkan negara dan beliau dilantik oleh Yang di-Pertuan Agong bagi menggalas tanggungjawab terbabit.
“Ada mengatakan saya datang dari pintu belakang, pintu depan tetapi yang pasti saya datang dari pintu istana dan sudah mengangkat sumpah,” katanya.
Terdahulu, Datuk Seri Anwar Ibrahim dalam satu sidang akhbar di Kuala Lumpur siang tadi mendakwa memperoleh sokongan majoriti Ahli Parlimen untuk mengambil alih jawatan Perdana Menteri dan hanya menunggu untuk mengadap Yang di-Pertuan Agong. – K! ONLINE


Agrobank agih RM567 juta SRF, AF kepada PKS
Oleh KOSMO!

23 September 2020, 8:44 pm
KUALA LUMPUR – Agrobank menerusi Pakej Rangsangan Ekonomi Prihatin Rakyat (Prihatin) telah meluluskan Kemudahan Bantuan Khas (SRF) dan Agromakanan (AF) berjumlah RM567 juta kepada lebih 1,411 perusahaan kecil dan sederhana (PKS).
Penanggung Tugas Presiden dan Ketua Pegawai Eksekutif Agrobank, Khadijah Iskandar berkata, sehingga 31 Ogos lalu, sebanyak 1,005 permohonan SRF dengan jumlah RM409 juta dan 406 permohonan AF berjumlah RM158 juta telah diluluskan oleh Bank Negara Malaysia (BNM) kepada PKS menerusi Agrobank bagi membantu membangunkan semula perniagaan mereka.

“Agrobank sentiasa komited dalam membantu  PKS. Ia telah menjadi nadi dalam setiap usaha kami untuk meningkatkan prestasi sektor pertanian dan industri makanan mikro sekali gus membantu membangunkan usahawan .
“Suntikan dana ini diharap dapat membantu PKS dan memberi ruang kepada mereka  merancang semula pelan strategik perniagaan mereka terutamanya dalam mengharungi tempoh sukar ini,” katanya dalam kenyataan yang dikeluarkan di sini semalam.
SRF dan AF adalah sebahagian daripada dana BNM berjumlah RM10 bilion dan RM1 bilion bagi membantu PKS mengurangkan aliran tunai jangka pendek perniagaan berikutan impak yang dihadapi semasa Perintah Kawalan Pergerakan akibat penularan wabak Covid-19.